Erantzukizuna eta eredugarritasuna eskatu die Rementeriak bizkaitarrei - Deia\nSan Inazio eguneko mezua\nErantzukizuna eta eredugarritasuna eskatu die Rementeriak bizkaitarrei\ndeia.eus 31.07.2020 | 10:38\nBILBO. Koronabirusaren pandemiak eragindako egoera berezi bezain zail honi aurre egin ahal izateko, Bizkaiko Ahaldun Nagusi Unai Rementeriak erantzukizunez joka dezaten eta eredugarriak izan daitezen eskatu egin die bizkaitarrei San Inazio eguneko mezuan.\n"Osasunarekin dena lor dezakegu. Osasunik gabe, ezin dugu ezer lortu", adierazi du pertsonen osasuna zaintzen ez badugu ekonomia suspertzeko ahalegin guztiak alferrikakoak direla nabarmentzeko. Horri dagokionez, Rementeriak Foru Aldundiak Bizkaia Suspertzeko Lurralde Plana prestatzeko egindako lana nabarmendu nahi izan du. Plana amaitzear daude, eta askotariko proiektuak jaso dituzte bertan; haren ustez "krisi ekonomikorako txerto" aproposa izango da. Besteak beste, honako gai hauek zerrendatu ditu: banda zabala Bizkaia osora zabaltzea, tokiko merkataritza digitalizatzea, Bizkaia Dorrea, ekintzailetza babestea, hidrogenoaren hub-a, Nagusi Intelligence Center-a, azpiegituretako ekoizpen-inbertsioa edo Bermeoko portua berroneratzea. Europaren laguntza behar izango dugu\nRementariak nabarmendu du proiektu horietan guztietan Europako susperraldi-programaren jarraibideak betetzen direla: enplegua, jarduera ekonomikoa eta aukera-berdintasuna bultzatzea, bai eta bizi-kalitatea, jasangarritasuna eta osasuna hobetzea ere. Hori dela eta, Bizkaiak horiek betetzeko funtsak behar izango dituela kontuan hartuta, Europako laguntza eskatu du: "Europak abiadura hartzen lagun diezagun, lurraldea berraktibatzeko hasitako erreformekin lagun diezagun". Bestalde, bermatu du Aldundiak kontrol guztiak errespetatuko dituela eta euro bat xahutu barik. Horri dagokionez, adierazi du, Suspertzeko Euskal Planaren barruan egonda, Bizkaiko Lurralde Plana dagozkion bideetatik helaraziko zaiela Europako agintariei, proiektu horiek laguntza behar dutela frogatzeko, Europak berreraikitzeko ezarritako lehentasunak sustatzen baitituzte.\nEra berean, gogoratu du Bizkaia Euskadiko, Estatuko eta Europako lurralde eragilea bat dela, eta, beraz, ekoizpen-kate global askotan dagoen eragile ekonomiko bat da. Horregatik, azpimarratu du, motor hori martxan mantentzeko laguntza horren truke, Europa hobeago bat eratzen laguntzen duela.\nDEFIZITERAKO ETA ZORPETZEKO GAITASUN HANDIAGOA\nSuspertzeko proiektuak bultzatzeko Europako funtsez gain, Rementeriak euskal erakunde guztientzako defiziterako eta zorrerako gaitasun handiagoa erreklamatu dio Espainiako Gobernuari, foru-ogasunetan diru-sarrerek behera egitearen ondoriozko gaur egungo agertokian suspertzen laguntzeko proiektuak bultzatu ahal izateko.\nHorretarako, Itun Ekonomikoaren Batzorde Mistoaren deialdia egiteko eskatu du, non, modu bilateralean, defiziterako eta zorrerako gaitasun handiagoa adostuko den; izan ere, iritzi hau du Ahaldun Nagusiak: "gure gizarte- eta ekonomia-sareak administrazioaren inplikazioa eskatzen du krisi honetatik irteteko". Eta hauxe nabarmendu du: "jarduera eten egiten bada, urteak beharko ditugu berriro martxan jartzeko".\nHARRERA ARETOAN, BAINA GONBIDATURIK GABE\nAurten ezin izan da antolatu Foru Aldundiak Bizkaiko herritarrei Foru Jauregian urtero eskaintzen dien harrera-ekitaldia. Alabaina, osasun-arauak betez, Ahaldun Nagusiak Harrera Aretoan eman du hitzaldia. Beste batzuetan, bostehun bat pertsona bildu izan dira bertan, baina, gaur, Ana Otadui Batzar Nagusietako lehendakaria eta foru-diputatuak baino ez dira bertan izan.\nHitzaldiaren hasieran, Rementeriak solidaritatea erakutsi die Covid-19aren ondorioz kaltetuak izan diren pertsona guztiei, eta gizarte osoari osasun-arauak eta -gomendioak betetzeko eskatu dio, koronabirusak eragindako ondorio gramatikoak berriz errepika ez daitezen. "Une honetan, guzti-guzion bertsiorik onena plazaratu behar dugu. Arduratsuak izan, maskara erabili, gizarte-distantziari eutsi eta higienearekin. Osasuna dago jokoan".\nBestalde, Bizkaiko gizarte osoarengan duen konfiantza erakutsi du, eta ziurtatu du "guztion artean geure buruei proposatzen diegun guztia lortuko dugula. Erronka ikaragarri bat dugu: normaltasuna berreskuratzea". Horretarako, amaitu du, "hiru gauza behar ditugu: osasuna, lan asko egin eta laguntza pixka bat".\nLa Diputación cancela la tradicional recepción del día de San Ignacio.


Baditugu Maketa Lehiaketako 10 finalisten izenak\nEpaimahaiak ia 500 abesti entzun behar izan ditu. Finalistek ostiralean defendatu beharko dituzte kantak Mungiako Olalde aretoan. Emanaldi hori zuzenean emango dugu streaming bidez Gaztea atarian.\nEpaimahaiak erabaki ditu Gaztearen XX. Maketa Lehiaketako 10 finalistak. Guztira, 100 talde edota bakarlari inguruk bidali dituzte euren kantak eta ia 500 kanta entzun behar izan dituzte erabakia hartu ahal izateko.\nFinalistak honako hauek dira:\nMTC (Mind The Gap)\nTalde edo bakarlari horiek ostiralean, martxoaren 18an, zuzenean defendatu beharko dituzte euren lanak Mungiako Olalde aretoan egingo duten emanaldian. Guk guztiok zuzenean ikusi ahal izango ditugu, sarearen bidez, Gaztearen atarian, streaming bidez emango baitugu emanaldi osoa.\nHorrez gainera, saioa grabatu egingo da eta epaimahaiak zuzeneko hori ere kontutan hartuko du lehiaketa nork irabaziko duen erabakitzeko.\nEntzulearen Sarirako botazioa\nEpaimahaiaren Sariaz gain, ordea, Entzulearen Saria ere banatzen dugu. Eta horretan, sareko erabiltzaileek duzue erabakia. Martxoaren 23tik apirilaren 13a bitartean, 10 finalistetako zein duzun gustukoen aukeratu ahal izango duzu Gaztea atarian.\nAurten gainera, finalista bakoitzaren bideoak izango dituen ikustaldiak ere hartuko dira kontutan. 10 ikustaldiko puntu bat gehituko baitzaio taldeari kontaketa orokorrean.\nEpaimahaiaren eta Entzuleen Sariak jasoko dituzten taldeen izenak apirilaren 14an jakinaraziko ditugu Gaztea Irratiko ?B Aldea? irratsaioan.\nInformazio gehiago:Eitb: Baditugu Maketa Lehiaketako 10 finalisten izenak


Ubuntu ez da Afrikako tribu bat — Gaztezulo\nUbuntu ez da Afrikako tribu bat\nUbuntu ez da Afrikako tribu bat https://www.gaztezulo.eus/albisteak/ubuntu-ez-da-afrikako-tribu-bat https://www.gaztezulo.eus/albisteak/ubuntu-ez-da-afrikako-tribu-bat/@@download/image/68p48-1_1365160584.jpg\nJende gehienak Windows sistema eragilea erabiltzen du, baina horrek ez du esan nahi besterik ez dagoenik. Hainbat sistema eragile daude, eta, tartean, baita Windows baino hobeak ere. Gaurkoan, GNU/Linux banaketa bat aurkeztuko dizuegu: Ubuntu\nUbuntu Mark Shuttleworth enpresaburu hegoafrikarrak sortu zuen GNU/Linux banaketa, eta erabiltzaileen laguntzari esker, orain sistema eragile oso eta interesgarri bilakatu da. Ubuntu hitzak "besteenganako gizatasuna" esan nahi du (hain zuzen, Desmond Tutuk eta Edgard Granadosek Apartheid-aren aurkako mugimenduari emandako izenetik dator).\nUbuntu instalatzea Windows sistema eragilea instalatzea bezain erraza da. Gainera, Ubuntuk aukera ematen du, ordenagailu berean, bi sistema eragile (edo gehiago) edukitzeko. Hasieran, horietako bat aukeratzen uzten du. Instalazioaren nondik norakoak argitze aldera, euskarazko gida bat aurki dezakezue hemen: http://lixifumi.blogspot.com/2006/09/ubuntu-gnulinux-instalazioa.html. Instalatzerakoan, hizkuntza aukeratzeko eskatzen zaigu, eta, zorionez, euskara ere hor dugu.\nUbuntu instalatu ondoren\nSistema eragilea instalatutakoan, lanerako prest izango dugu sistema. Windows instalatu ondoren, hainbat ordu eman behar izaten dira beste programa batzuk lortu eta instalatzen. Ubuntuk, aldiz, beharrezko programa arruntenak instalatuta ekartzen ditu, eta, gehiago behar izanez gero, Interneten bidez eta Synaptic pakete kudeatzailearen bidez lor daitezke. Hona hemen Ubuntuk instalatuta dakartzan zenbait programa:\nOpen Office 2.0 > Ofimatika programa sorta, Microsoft Officen parekoa izan daitekeena. Writer testu editorea, Calc kalkulu orriak egiteko, Impress aurkezpenak egiteko, eta Base datu-baseak kudeatzeko.\nEvolution > Posta elektronikoa kudeatzeko tresna.\nFirefox > Nabigatzaile sendoa eta azkarra.\nGAIM > Bat-bateko hainbat mezularitza zerbitzutara konektatzeko tresna. Honen bitartez AIM eta ICQ, MSN Messenger, Yahoo!, IRC, Jabber, Gadu-Gadu eta beste hainbat zerbitzutara konektatzeko aukera dugu.\nGIMP > Irudiak editatzeko editore aurreratua eta bikaina.\nTotem > Filmak ikusteko irakurgailua.\nRhythmbox > Musika eta audio fitxategiak entzun eta antolatzeko tresna.\nSound Juicer > CDetatik abestiak atera eta ordenagailuan grabatzeko tresna.\nAudacity > Audio fitxategiak editatzeko tresna aurreratua.\nUbunturekin datozen programa guztiak software librea dira. Hala ere, software librea ez diren programa batzuk ere instalatu nahi izaten dira batzuetan; soinu- eta bideo-fitxategiak irakurtzeko deskodetzaileak, adibidez. Hori konpontzeko, software librea ez diren hainbat aplikazio arrunt instalatzeko aukera ematen duen programa txiki bat sortu dute: Automatix (http://www.getautomatix.com/).\nUbuntu probatzeko, orri nagusira joan, eta bertan jaisteko aukera izateaz gain, hala eskatuz gero, CD sortak etxera bidaliko dizkigute, dohainik (https://shipit.ubuntu.com). Instalatzeko beldur bazara, ordenagailua piztu baino lehen CDa sartu, eta probatzeko aukera ere badago, ezer instalatu gabe. Beraz, ez dago aitzakiarik.\nUbuntu (http://www.ubuntu.com) Ubunturen bertsio arrunta, GNOME idazmahaiarekin.\nKubuntu (http://www.kubuntu.org) Ubuntu KDE idazmahaiarekin.\nXubuntu (http://www.kubuntu.org) Ubuntu Xfce idazmahaiarekin.\nFluxbuntu (http://www.fluxbox.org) Ubuntu Fluxbox idazmahaiarekin.\nEbuntu (https://wiki.ubuntu.com/Ebuntu) Ubuntu Enlightment idazmahaiarekin.\nEdubuntu (http://www.edubuntu.org) Hezkuntzarako Ubuntu banaketa berezia.\nnUbuntu (http://www.nubuntu.org) Segurtasunerako Ubuntu banaketa.\nUbuntu Studio (http://www.ubuntustudio.com) Musika sortzaileentzako Ubuntu banaketa.


Argi solidoa garai likidoan - Bizigiro - Berria\nArgi solidoa garai likidoan\nHitza eta musika protagonista izan ziren atzo Usurbilen, Joxan Artze poeta eta txalapartariaren hiletan. Olerkariarekin abangoardia urteetan izan zirenak eta ondorengoak elkartu ziren.\nUsurbilgo plazan Laboak kanta bihurturiko Artzeren hitzak entzun ziren atzo, jendea elizara sartzen zen bitartean. JON URBE / ARGAZKI PRESS\nHego haize faltsua bazterrak hozten dabil Usurbilgo parrokiaren atarian. Elizaren hareharrizko horma ilunen kontra hizki erraldoiak proiektatzen ari dira argi kanoi batekin, pareko frontoitik:\n«Naiz eta heriotza helduko zaidala jakin\nburu-bihotzez borrokatzetik etsiko».\nJoxean Artzeren poemak ari dira harria jotzen, poetak erabilitako tipografia berezian. Artzek bere heriotzaz eginiko iragarpena ostiralean bete zen, poetak 78 urte zituela. Haren omenezko hileta elizkizuna atzo egin zuten jaioterrian.\n«Iturri berria, hori da Joxeanen [Artze] abangoardiaren metafora klabea», esan du Luis Mendizabal kazetariak. Elizaren atarian dago Mendizabal, sartzeko zain, ezagunak agurtzen. Artzeren lanaz eta garaiaz hausnartu du: 1970 aldean bi aukera zeuden, aurrera jotzea edo tradizioan geratzea. «Euskal kultura tradizioan geratzeko arriskuan egon zen». Baina Artzek abangoardiaren alde eginiko «apustu gogorra» erabakigarria izan zen. Esaterako, Artzek eraman zuen Mikel Laboa abangoardiara, Mendizabalen arabera, eta banaketa horrek eragin zuen Ez Dok Amairuren haustura.\nHileta 19:00etan da hastekoa, baina, 18:25erako, eliza bete samar dago. Jose Antonio Sistiaga margolaria atzera eta aurrera dabil atarian, pintzel bat bezala. Ondo ezagutu zuen Artze. Pintatzailearen etxean biltzen ziren poeta, Laboa eta Jose Luis Zumeta margolaria. «Asko hitz egiten genuen bilkura haietan, eta handik sortu zen Ez Dok Amairu». Zumetak aurkeztu zion Artze, guztiak oso gazteak zirelarik, gogoratu duenez. «Gero, gutako bakoitzak jarraitu zuen borrokan, norberak ahal moduan, eta horrek, askotan, urrundu egin gintuen», esan du margolariak.\nGarai gazte haietan ezagutu zuen Artze Juan Pablo Zabala genetikari eta pediatrak. Zaragozan medikuntza ikasten ari zela, euskal asteak antolatu zituen Zabalak, beste hainbat ikuslerekin batera, frankismo gordinean. Gogoratu duenez, aretoa lepo izan zuten musika eta dantza talde tradizionalak programatu zituztenean. «Baina Artze anaiak txalaparta jotzen izan genituenean, 15 entzule besterik ez», esan du, barrez. «Abangoardiakoegiak ziren».\nDolumin liburua sinatu dute hiletara helduriko hainbat lagunek, Maddi Oihenart, Beñat eta Julen Axiari musikariak tartean. Bizitzaren atea dugu heriotza, idatzi du Maite Iribarrek, Artzeren hitzak poetari itzultzeko.\n«Haren poesia betiko izango da, kantatzen jarraituko dugulako», esan du Gontzal Mendibil abeslariak. Gogoratu duenez, Artze beti «musikarekin jolasten» ibili zen poemak sortzeko orduan. «Ez zaigu joan; gurekin dago».\nJendeak etengabe jarraitzen du sartzen. Horietako bat Jabier Muguruza musikari eta idazlea da. Artze esker onez gogoratu du: «Euskal kulturan inor ez nintzen arren, ez ninduen inoiz goitik behera begiratu. Errespetuz hartzen zintuen», esan du. «Garai likido hauetan erreferente solidoa izan da Artze».\nBenito Lertxundi heldu da. «Zergatik egon behar dugu haserre?», galdetu du. «Naturaren legea da; denok utziko dugu etena». Artze «pertsonaia» ezagutu zuela adierazi du musikariak, eta Ez Dok Amairu bukatu zenetik ez zela harekin askotan elkartu. Harremana bost bat urtekoa izan zuela Artzerekin. Baina Ez Dok Amairuk mende erdia iraun duela uste du Lertxundik. «Gero etorri diren guztiak ez ziren horrela sortuko hura egon ez balitz».\nElizako organoan Txoria txori jo dute elizkizunean, eta apaizak Artzeren poemak irakurri ditu. Baina, plazan, Laboaren medium ahotsa entzuten da, eta, haren bidez, Artzerena. Ama hil zaigu, Zaude lasai. Zenbat poema-abesti heriotzari? Poetak azken zeremonia hau ere aurretik diseinatuta utzi nahi izan balu bezala.


Euskal Autonomia Erkidegoko esportazioak %5,2 gehitu ziren 2005. urtean\nKANPO-MERKATARITZAREN ESTATISTIKAK (KAMEE), 2005. URTEA\nHala ere, merkataritza-saldoa negatiboa izan zen inportazioak %16,2 gehitu zirelako\nEUSTATen datuen arabera, Euskal Autonomia Erkidegoko esportazioak 14.225,3 milioi eurora igo ziren 2005eko ekitaldian; 2004. urtean lortutako zifraren %5,2ko gehikuntza beraz. 2005eko lehen seihilekoan, esportazioak %1,9 gehitu ziren. Haien bilakaera urteko bigarren zatian azeleratu egin zen, urte arteko %8,6ko hazkundera iritsiz.\nInportazioak guztira %16,2 gehitu ziren, eta 14.492,3 milioi eurotara iritsi ziren. Energiazkoak ez ziren esportazioak %5,0 gehitu ziren, eta energiazkoak ez ziren inportazioen urteko tasa antzekoa izan zen: %5,2.\nEstatu osoarekin alderatuta, Euskal Autonomia Erkidegoko esportazioen gehikuntza Espainiako esportazioen tasa (%4,8) baino lau hamarren altuagoa izan zen. Euskal Autonomia Erkidegorako inportazioek Espainiako inportazioek baino gehikuntza handiagoa izan zuten urtean (%16,2 eta %11,7).\n1992. urtetik lehenbiziko aldiz merkataritza-saldoak 267 milioiko defizita izan zuen, eta esportazioek inportazioen aldean guztira %98,2ko estaldura-tasa izan zuten. Alabaina, energiazkoa ez den merkataritza-saldoak 3.339 milioiko superabita izan zuen, eta haren estaldura-tasa %133,3koa izan zen.\nEstatu osoko ondasunen merkataritza-saldoak 77.813 milioi euroko defizita izan zuen baina esportazioek inportazioen aldean izan zuten estaldura-tasa %66,4koa besterik ez zen izan 2005. urtean.\nEuskal Autonomia Erkidegoko merkataritza-saldoa Europar Batasunekoaren aldean gehitu egin zen: 2004. urtean 2.166,8 milioikoa izan zen eta 2005. urtean 2.315,0 milioikoa. Bestalde, Europar Batasunaren aldean EAEko estaldura-tasa zazpi hamarren gehitu zen: 2004. urtean %129,5ekoa izan zen eta 2005. urtean %130,2koa.\nHerrialdeka, Euskal Autonomia Erkidegoko esportazioen ia erdia Frantziara, Alemaniara, Erresuma Batura eta Italiara joan zen. Lau herrialde horiek zehazki gure esportazioen %49,6 hartu zuten 2005ean. Aitzitik, soilik gure inportazioen %38,1 etorri zen lau herrialde horietatik. Frantziarekin (gure bezero nagusia) merkataritza-saldoaren superabita 1.252,3 milioikoa izan zen 2005ean. Esportazioen estaldura-tasa, inportazioaren gainean, %182,0koa izan zen. Alemaniarekin izandako estaldura-tasa %109,3koa izan zen, Italiarekin %107,0koa eta Erresuma Batuarekin %103,2koa.\nAmeriketako Estatu Batuetarako esportazioak guztien %6,2 izan ziren, eta handik etorritako inportazioak, berriz, guztiaren %2,1. Ameriketako Estatu Batuekiko merkataritza-saldoa 584,3 milioikoa izan zen Euskal Autonomia Erkidegoaren alde, eta estaldura-tasa %297,2koa.\nEsportazioen estaldura-tasa handienak, inportazioen aldean, Polonia (%319,4) eta Turkiakoak (%315,3) izan ziren. Halere, haiekiko transakzio-bolumena ez zen oraindik handiegia izan.\nEuskal Autonomia Erkidegoak 2005. urtean izan zituen esportazio guztien %72,3 hiru muga-zergatan eman ziren: Metalak eta horien manufakturak, Garraio-materiala eta Material elektrikoa. Horietariko bik 2005. urtean gehituz zihoan bilakaera izan zuten: Metalak eta horien manufakturak %13,6 gehitu ziren eta Material elektrikoa %5,9; aitzitik, Garraio-materialaren atala murriztu egin zen (%-5,5). Plastikoa eta kautxuaren muga-zerga garrantzi aldetik laugarrena izan zen, eta 2005. urtean %16,6 gehitu zen.\nInportazioei dagokienez, Produktu mineralen (batez ere petrolio gordina) muga-zerga rankingean lehenengo postura igo zen, 2005. urtean %51,8raino gehitu baitzen. Inportazioen artean, garrantzi gehien duten muga-zergen arabera, hurrengo postuetan hauexek izan ziren: Metalak eta horien manufakturak %6,0ko gehikuntzarekin, Material elektrikoa (%2,5) eta Garraio-materiala (%6,8).\nLurraldeen arabera, 2005. urtean Gipuzkoako esportazioak nabarmendu ziren; esportazio horiek %12,7ko gehikuntza izan zuten, Arabakoek %1,8koa eta Bizkaikoek %1,4koa.\nGipuzkoako esportazioen gehikuntza muga-zerga jakin batzuen portaerak eragin zuen, batez ere ondokoek: garraio-materiala (%30,2), material elektrikoa (%17,8) eta papera eta horien manufakturak (%7,5).\nBizkaiko esportazioen artean Metalek eta horien manufakturek izan zuten bolumen eta bilakaera handiena (%20,4). Produktu mineralak (%9,1) eta Plastikoa eta kautxua (%30,3) aurrekoarekin batera doaz, Garraio-materialaren (%-36,0) eta Material elektrikoaren (%-6,9) galera konpentsatzeko.\nAraban Garraio-materialek (%-7,9) eta Material elektrikoek (%-1,8) izan zuten galerek beste muga-zerga batzuen gehikuntza mugatu dute, hala nola, muga-zerga garrantzitsu batzuen gehikuntza: Metalak eta horien manufakturak (%22,2) eta Plastikoak eta kautxua (%8,0).\nInportazioek neurrizko gehikuntza izan zuten Gipuzkoan (%6,5) eta Araban (%5,2), baina Bizkaian gehikuntza handia izan zuten (%24,0). Hain zuzen, Bizkaian Produktu energetikoen bilakaerak eragin handia izan zuen, hauek Bizkaiko inportazio guztien ia erdia izan baitziren. Urteko gehikuntza %53,0koa izan zen.


Mikel Gil presoaren egoerak PSOEren �politika hiltzailea� islatzen duela salatu dute - GARA\nMikel Gil presoaren egoerak PSOEren �politika hiltzailea� islatzen duela salatu dute\nAmnistiaren aldeko mugimenduak salatu du PSOEren gobernuak «politika hiltzailea» darabilela euskal preso politikoen kontra, eta «xantaia» egin nahi diela beren ideiak bertan behera utz ditzaten. Honen adibide gisa, Mikel Gil errepresaliatu iruindarraren egoera salatu du.\nGaixotasun larria duen Mikel Gil preso politiko iruindarraren egoerak, «PSOEren gobernuak Euskal Preso Politikoen Kolektiboko kideen aurka darabilen politika hiltzailearen tamaina» erakusten duela irizten dio amnistiaren aldeko mugimenduak.\nIzan ere, prentsa ohar batean nabarmendu dutenez, «beraien legeen arabera kalean egon beharko litzatekeen preso bati, buruko gaixotasun larri eta sendaezina duen preso bati, muturreko neurriak ezartzen dizkiote». «Bakartuta hainbat hilabetez, bere etxetik urrunduta, eta gainera, aurrez bazuen konfiantzazko mediku baten zainketa debekatu egin diote», azaldu du amnistiaren aldeko mugimenduak, eta hauxe ondorioztatu: «Mikel heriotzara bultzatu nahi dute bere ideiei uko egin ez diolako».\nErrepresaliatu iruindarrak bere buruaz beste egin nahi izan duela ezagutu ondoren bidali dute prentsa oharra. Bertan adierazi dute «politika hiltzaile» horren bidez, PSOEk «xantaia» egiten diela preso politikoei, «muturreko neurrien bidez presoak makurrarazi eta beren ideia politikoak baztertu ditzatela lortzeko asmoz».\nHoriek horrela, amnistiaren aldeko mugimenduak kezka agertu du Mikel Gil eta gaixotasun larriak dituzten gainontzeko 13 preso politikoek bizi duten egoera larriaren inguruan. «Ohartarazi nahi dugu espetxean dituzten muturreko bizi baldintzek beraien bizitza arriskuan jartzen dutela», gaineratzen du oharrak.\nHorregatik, «egoera onartezin honen aurrean», amnistiaren aldeko mugimenduak exijitu du EPPK-ko kideen aurkako salbuespen neurriak alde batera utz eta beraien eskubideak errespetatu ditzatela. Hala, gaixotasun larriak dituzten preso politikoak «berehala» libre uzteko eskatu du.\nMikel Gilen gainean, amnistiaren aldeko mugimenduak uste du espetxeetan izaten diren «arautegi zorrotzek, zigor bidegabeek eta euskal preso politikoen aurkako espetxe politika bereziak» ez diotela bere osasun egoerari batere laguntzen. Preso nafarraren egoera larria izanagatik, Auzitegi Nazionaleko Espetxe Zaintzarako Epaitegi Zentralak 92. artikulua ukatu zion iaz. Gainera, tratamendu psikoterapeutiko eta farmakologiko egokia jaso zezan Iruñera lekualdatzeko eskatu zuen arren, hori ere ukatu egin diote epaileek, bi aldiz gainera.\nIragan ekainean, Zuerako kartzelako psikiatrak berak txosten bat egin zuen, eta bertan adierazi zuenaren arabera, «kartzelan denbora luzez egoteak haren egoera larriagotzen du».\nMikel Gil Cervera preso politiko iruindarra Zaragozako ospitale batera eraman dute, egoera larrian. Epaileek 92. artikulua ukatu diote, eta Iruñera lekualdatzeko aurkeztutako eskaera ere ez dute onartu.\nAmnistiaren aldeko mugimenduak ohartarazi du espetxean dituzten muturreko bizi baldintzek presoen bizitza arriskuan jartzen dutela. «Errendizioa edo heriotza», hori da ezartzen dietena.


Didaktika proiektuaren barruan, Museoak gune didaktikoak, online edukiak eta jarduera bereziak diseinatzen ditu erakusketa bakoitzaren osagarri izateko. Horrela, ikusgai dauden obrak balioesten laguntzen duten tresnak eta baliabideak eskaintzen dira.\nIn Focus: haize kontra izena eman zaion hezkuntza-gune honek, Alice Neel: pertsonak lehenbizi erakusketarako diseinatuak, informazio gehigarria eskaintzen du pintore estatubatuarraren lanari buruz. Garaiko pinturaren joera oro alde batera utzita, Neelek 1930eko eta 1980ko hamarkada bitartean New York hirian bizi ziren pertsonak dokumentatu zituen, bizitasun handiko testuinguru politiko eta soziokultural batean. Artistak beretzat posatzen zutenen kemena eta arima jaso zituen iruditan: gehienak ezezagunak (outsiders) eta, azken urteetan, baita New Yorkeko eszenako pertsona ezagunak ere.\nGrina, duintasuna, inklusioa, aktibismoa edo sexualitatea behin eta berriro ageri dira bere ibilbidean, eta gune honetan, hain zuzen, alderdi horiei buruzko azalpenak jaso ditugu. Bertan Alice Neel filma ere aurkituko duzue, Andrew Neelek zuzendua eta artistaren Legatuak ekoiztua. Filmak, New York hiriaren erreferentziak biltzeaz gain —berrogei urte baino gehiagoko denbora-tarte zabal batean— autore honen artxibo pertsonalaren dokumentazioa ere barne biltzen du; artista bera ageri da, baita bere seme Hartley eta Richard Neel ere.\nLandu zituen askotariko generoetatik —hiriko eta etxeko paisaiak eta natura hilak, besteak beste— Alice Neel pintorearen benetako grina, ororen gainetik, erretratua edo “pertsonen irudiak” ziren, mota horretako obrei horrela deitzea nahiago izaten baitzuen hark.\nXX. mendearen bigarren erdian AEBetan sorkuntzaren arloan goraldian ziren joeretatik kanpo —batez ere Espresionismo Abstraktua, Pop Artea, Arte Kontzeptuala eta Fluxusa— lan egin zuen Neelek.\nPintore figuratiboa izan zen, New Yorkeko aldirietako gizarte multietniko, askotariko eta xumearen erretratugilea, Neelen garaikide ziren artistek oso gutxitan erretratatutako pertsonena.\nAlice Neelek depresio ekonomikoak, Bigarren Mundu Gerrak eta Gerra Hotzak markatutako garai batean lan egin zuen.\nBere erretratuak psikologikoak dira, protagonisten fisionomian soilik oinarrituak baino gehiago. Halako bakardadea eta tristezia antzematen zaie haiei, baina, aldi berean, baita duintasuna eta borroka ere zoritxarraren aurrean. Oztopoak oztopo, “izatea” eta “egotea”, ikuslea aurrean dela.\nGutxiengoen eta “ikusezinen” defendatzaile, Neel jende anonimoa gaitzat hartuta lan egin zuen: immigranteak, langile-klasekoak, prostitutak, homosexualak eta transgeneroak, baita artistak, galeristak, arte-arduradunak eta abar ere; haien jatorria edo estatus soziala edozein izanda ere.\nBeti izan ez bazen ere Alderdi Komunistako kide, sarritan erakutsi zuen alderdiaren idealekiko begikotasuna. 1930eko hamarkadan hasi zen giro komunistetan maiz ibiltzen, eta alderdiko hainbat lider eta hurbileko intelektualak erretratatu zituen. Neelek justizia soziala arlo guztietan lortzeko kezka irmoa zuen, eta ildo horretatik, eskubide zibilen defentsa agerikoa da bere obran; izan ere, historia-pinturatzat har liteke.\nBikoteek, gizonek eta, batez ere, emakumeek unibertso piktoriko bat osatzen dute, non naturaltasunez eta aurreiritzirik gabe erakusten diren sexualitatea eta biluztasuna. Ikuspegi femenino eta gordin batetik, mendebaldeko artean ordura arte existitzen ez zen batetik, Neelek bere koadroetan tabu ziren gaiei heltzen die, besteak beste: erditzea, haurdunaldia, amatasuna, erotismoa eta desio sexuala.\nAlice Neel bere estudioan New Yorken, 1960 inguruan\nArgazkia: The Estate of Alice Neel\n© The Estate of Alice Neel, Bilbo, 2021


Osasuna Magnak Valdepeñas hartuko du ostiralean Anaitasunan - Irurtzun - Guaixe.eus\nOsasuna Magnak Valdepeñas hartuko du ostiralean Anaitasunan\nGuaixe 2019-10-31 10:33\nAurreko denboraldiko partida, Osasuna Magna eta Valdepeñasen artekoa.\nPartida bihar jokatuko da, 20:30ean, Anaitasuna pabilioian\nLehen mailako Areto Futboleko Ligan asteburuan ez zen jardunaldirik jokatu, Espainiako selekzioak Polonian jokatu zuelako. Baina aste bateko geldialdiaren ondoren, asteburu honetan itzuliko da liga. 7. jardunaldia izanen da jokoan egonen dena.\nSailkapenari erreparatuta, azkeneko jardunaldian Osasuna Magna Xotari tanto eskas batengatik irabazi zion Movistar Inter da lehen mailako lider berria (18 puntu), Barçari 3 puntu aterata (15 puntu). Osasuna Magna Xota laugarren postura jaitsi zen (12 puntu), baina lehenbailehen galdu izanaren arantza atera nahi du talde berdeak. Horrela, Osasuna Magnak 9 punturekin sailkapenean 7.a den Viña Albali Valdepeñas taldea hartuko du Anaitasunan, ostiralean, 20:30ean. Partida oso konplikatua espero du Imanol Arregik, Valdepeñaseko taldea oso ongi indartu delako denboraldi honetarako.


Goierri turismo eskaintza bezala sustatzea du helburu Goiturrek Goierri turismo eskaintza bezala sustatzea du helburu Goiturrek - Goierriko Hitza\nUrt 11, 2017\tNork\tA. Vierbücher\t-\nGoierri turismo eskaintza bezala sustatzea du helburu Goiturrek\nAzken urteotan, turismoa gora egiten ari da Goierrin estatistiken arabera eta bisitariak erakartzen jarraituko du Goiturrek. Fitur 2017n egongo da Goierri datorren astean\nGoierriko 2017ko turismo egitasmoa aurkeztu du Goitur Goierriko Turismo Agentziak. Aurtengo erronka nagusia «Goierrin dugun turismo eskaintzaren sustapena egitea» izango dela esan du Niko Osinaldek, Goiturreko zuzendariak. Azken urteotako estatistikek diote «Goierrin turismoa gora egiten ari» dela, eta Goiturretik «bisitariak erakartzen jarraitzeko, bide beretik lanean jarraituko» dutela gehitu du.\n2017rako, Goiturren egitas-moaren helburu nagusiak, natura eta gastronomiazko produktu turistikoak egonkortzea eta Idiazabal Lurraldea eta Basque Highlands ekimenak sendotzea da batetik. Produktu eta ekimen turistiko desberdinei egokitutako promozioa ugaltzea izango da beste helburuetako bat, errezeptibo eta erakunde desberdinekin elkarlanean eta Europako sare turistiko desberdinak baliatuz.\nGoiturretik, helburuak lortzeko egingo dute lan. Besteak beste, «programa europearretan parte hartzea areagotzen ahaleginduko» dira, Eden programari esker; Your Eden Experience lantaldea eta Europeans Best Destinations eta Visit Europe sareetako partaide berri bezala, gainontzeko bazkideekin harremanetan egongo dira.\nArtzaintza, sagardoa eta txakoliarekin erlazionaturiko eragile pribatuekin harremanetan egongo dira aholkularitza eskaintzeko helburuarekin beraiek eskatzen dutenean, hau da, bisitak antolatzeko orduan edo produktu eta pakete turistiko berriak sortzeko garaian. Horretaz gain, esperientzia gastronomikoak errezeptibo eta bidaia agentzien beharretara egokituko ditu Goiturrek, eskaintza turistiko erakargarriagoa egiteko. Bestalde, Basquetour lantzen ari den familia turismoa eta Touring egitasmoetan ere eskualdeko produktu turistiko gastronomikoak txertatuko dituzte.\nTurismo aktiboko enpresekin batera jarduera berriak martxan jarriko dira, horretarako aukerak dituzten herrietan; bide batez, natur turismoan oinarrituriko moduloak ematen dituzten eskolekin harremanak egingo dira, eskualdeko interpretazio zentro desberdinetan praktikak egiteko aukerak eskainiz eta mitologiaren alorrean, Ataungo Jentilbaratza Kultur Elkarteak Goierritik kanpo antolatzen dituzten ekitaldiak ere babestuko ditu.\nKabi agentziaren eskutik, berriz, Europa eta Ipar Ameriketako azoka espezializatuetara joatea ere aurrikusten du Goiturrek. Basque Highlands natur turismoaren eskaintzaren inguruan pakete turistiko berriak sortzen jarraituko dute gai horren inguruko estrategian sakontzeko helburuarekin.\nGoierri Fitur 2017n\nGoierri eskualdea, urtero bezela eta 21. aldiz jarraian, Madrilgo Fitur turismoaren nazioarteko azokan egongo da urtarrilaren 18tik 22ra, Euskadiko stand-aren barruan.\nAurten, Euskadi hiru sailetan banatu da; hiriburuak, touring-a eta gastronomia. Goierrik hiru produktu horien barruan du presentzia. Alde batetik, hiriburuen produktuaren barnean, Goierri, Donostia Turismoko bazkide izanik, beraien aukera turistikoaren barruan agertzen da. Touring-aren barruan, hau da, Euskadin barrena egin daitezkeen ibilbide eta bertako toki desberdinen informazioaren barruan, Goierriko jatetxe, ostatu, museo, baliabide eta produktu turistiko guztiak ezagutu ahal izango dira Goierri-Tolosaldea gida, Goierriko tarjetoia eta mapa turistikoaren bidez. Azkenik, gastronomiaren atalean, Goierri gastronomika izeneko egitasmo osoaren informazioa agertzen da Euskadi gastronomika gidan. Eskualdeko errekurtso eta produktu turistikoak bertan azaltzen dira.\nHorretaz aparte, Euskadiko gida desberdinetan ere Goierriko produktu turistikoak nabarmentzen direla esan dute Goiturretik, baita Gipuzkoako gida orokorrean ere. Iaz Madrilen aurkeztutako Basque Highlands mapa berria ere naturari buruzko mahaian egongo da eskuragarri, Euskadiko gainontzeko eskaintzarekin batera.\nErrezeptibo eta komunikabide desberdinekin biltzeaz gain, Eusko Jaurlaritzako agintari politikoekin ere elkartuko dira Goierriko Turismo Agentziakoak; Gainera, Turespaña eta Turismo Idazkaritzako arduradunekin ere bilduko dira , Eden sarea osatzen duten destino turistikoen promozioa areagotu eta Turespaña-ko webgunean Goierriren presentzia indartzeko asmoarekin.\nBareak elkarteak sentsibilizazio kanpaina jarri du martxan\nLandareak eta zizak izan dira feriako izarrak\nNafarroako itsasoarrak Goierriko Itsasora\nIrakurtzeko ohitura bultzatu nahian\nNork Miriam Luki - maiatza 23, 2018\nLierniko plaza eraberritu eta handitu eg ...\nNork Loinaz Agirre - maiatza 23, 2018\nBareak elkarteak sentsibilizazio kanpaina ...\nNork L. Agirre - maiatza 24, 2018\nNork Goierriko Hitza - maiatza 23, 2018


Nouic - Wikipedia, entziklopedia askea.\nCanton of Mézières-sur-Issoire (en)\n46° 03′ 36″ N, 0° 55′ 11″ E / 46.06°N,0.9197°E / 46.06; 0.9197Koordenatuak: 46° 03′ 36″ N, 0° 55′ 11″ E / 46.06°N,0.9197°E / 46.06; 0.9197\nMontrollet, Saint-Christophe, Blond, Bussière-Boffy, Val-d'Issoire, Montrol-Sénard eta Mortemart\n235 (%50.6) 232 (%50)\nNouic (frantsesez eta ofizialki: Nouic) Okzitaniako udalerri bat da. Administratiboki Frantziako Vienne Garaia departamenduan dago, Akitania Berria eskualdean. 2013an 526 biztanle zituen.\n2007an Nouic udalerrian erroldatutako biztanleak 526 ziren. Familiak 237 ziren, horien artean 76 pertsona bakarrekoak ziren (20 bakarrik bizi ziren gizonak eta 56 bakarrik bizi ziren emakumeak), 93 seme-alabarik gabeko familiak ziren, 48 seme-alabak dituzten bikoteak ziren eta 20 seme-alabak dituzten guraso-bakarreko familiak ziren.\n2007an 373 etxebizitza zeuden, 245 familiaren etxebizitza nagusia ziren, 68 bigarren erresidentzia ziren eta 60 hutsik zeuden. 362 etxeak ziren eta 10 apartamentuak ziren. 245 etxebizitza nagusietatik 202 bere jabearen bizilekua ziren, 35 alokairuan okupaturik zeuden eta 8 doan lagata zeuden; 1ek gela bat zuen, 9 etxek bi zituzten, 32 etxek hiru zituzten, 80 etxek lau zituzten eta 123 etxek bost zituzten. 195 etxek euren parking plaza propioa zuten azpian. 138 etxetan ibilgailu bat zegoen eta 70 etxetan bat baino gehiago zituzten.\nNouic udalerriko biztanleria-piramidea 2009an .\n2007an lan egiteko adina zuten pertsonak 286 ziren, horien artean 181 aktiboak ziren eta 105 inaktiboak ziren. 181 pertsona aktiboetatik 164 lanean zeuden (102 gizon eta 62 emakume) eta 17 langabezian zeuden (9 gizon eta 8 emakume). 105 pertsona inaktiboetatik 48 erretiraturik zeuden, 17 ikasten zeuden eta 40 "bestelako inaktibo" gisa sailkaturik zeuden.\n2009an Nouic udalerrian 236 unitate fiskal zeuden, 490 pertsonek osaturik. Pertsona bakoitzeko diru-sarrera fiskalaren mediana urteko 13.619 euro zen.\n2007an zeuden 31 komertzioetatik, 1 janari enpresa zen, 1 garraiorako elementuen fabrikazioko enpresa zen, 2 bestelako produktu industrialen fabrikazioko enpresak ziren, 3 eraikuntza enpresak ziren, 6 ibilgailuen saltze eta konpontze enpresak ziren, 3 garraio enpresak ziren, 2 ostalaritza eta jatetxe enpresak ziren, 4 zerbitzu enpresak ziren, 5 administrazio publikoko enpresak ziren eta 4 «beste zerbitzu jarduera batzuk» multzoan sailkatutako enpresak ziren.\n2009an zeuden norbanakoentzako 7 zerbitzu publikoetatik, 1 posta bulegoa zen, 2 igeltseroak, 1 eraikuntza enpresa, 2 ile apaindegiak eta 1 jatetxe.\n2009an zeuden 5 establezimendu komertzialetatik, 1 120 m2 baino gehiagoko denda zen, 1 okindegi zen, 1 harategi zen, 1 elektrotresna denda zen eta 1 drogeria zen.\n2000. urtean Nouic udalerrian 39 nekazaritza-ustiategi zeuden, 2.726 hektarea erabiltzen.\nMortemart (3,7 km)\nMontrol-Sénard (4,5 km)\nBussière-Boffy (5,1 km)\nMézières-sur-Issoire (5,3 km)\nBlond (7,8 km)\nSaint-Christophe (8,4 km)\nGajoubert (8,9 km)\nMontrollet (9,0 km)\nBNF: 152788312 (data)


Eskolako obrak eta Sahararen gaineko mozioa aztergai - Antzuola - Goiena.eus\nEskolako obrak eta Sahararen gaineko mozioa aztergai\nMaider Arregi 2018-02-15 11:17\nEskolako obrak udan hasiko dira eta Udal gobernuak jarraipena egingo dio nola eragingo duen jakiteko. Asteon egindako osoko bilkuran aho batez onartu dute ere Sahararen aldeko mozioa.\nOsoko bilkuran, eskola handitzeko obren arau subsidiarioaren aldaketak behin behineko onarpena izan du. Obrak udan hasiko dira. "Oraindik ez dakigu data zehatza baina udan hasiko dira eskola handitzeko lanak. Obra nola joango den azaltzen duen proiektua iritsi da eta orain harremanetan jarri gara horren gainean berba egiteko Hezkuntza saileko arkitektoekin. Detaileak jakiteko batuko gara: nondik hasiko diren lanak, nola eragingo dioten ikasleei, aparkalekuei... Pausokarekin eta Haur Eskolako arduradunekin ere elkartuko gara", dio Antzuolako alkateak.\nSahararen aldeko mozioa\nOtsailaren 27an beteko dira 42 urte Saharako estatuaren errepublika izendatu zela. "Mozioa Saharak bizi duten egoera gogoratzeko eta salatzeko aurkeztu dugu. Bi ekintza egingo dira: hilaren 24tik 27ra udaletxean Sahararen aldeko bandera jarriko dugu eta 27an udaletxe aurrean kontzentrazioa egingo dugu". Aho batez izan da mozioa onartua. Gainera, otsailaren 24an, Sagiri elkarteak festa egingo du. "Haima, umeendako jolasak, pintxoak... izango dira".\nGueñes-Itxaso auzia, berbagai\nOsoko bilkuraren ostean, alkateak Gueñes-Itxaso auziaren gaineko argibideak eman zituen. Izan ere, Gueñes-Itsaso linearen kontrako mozioa onartu zuen Antzuolak. "Proiektu horri orain etorri zaio baimen administratiboa, horregatik orain da unea epaitegietara joateko". Gaia martxoko osoko bilkurara eroango du Udal gobernuak.


Baluarte Fundazioaren 2017 – 2018 Denboraldirako abonu oso berriak salgai daude jada. Noticias de Navarra\nBaluarte Fundazioaren 2017 – 2018 Denboraldirako abonu oso berriak salgai daude jada\nbaluarte.es - Sábado, 26 de Agosto de 2017 - Actualizado a las 21:37h\nBaluarte Fundazioaren 2017 - 2018 Denboraldi berrirako abonu eta sarreren salmenta egutegiaren baitan, Baluartek abonu oso berriak salgai jarri ditu. Denboraldi berriak kalitatezko 19 ikuskizun ekarriko ditu Baluartera, musikaren, dantzaren eta arte eszenikoen onenarekin. Abonu osoek denboraldiko hemeretzi ikuskizunetarako sarrerak eskaintzen ditu, sarrera solteekiko %20eko deskontuarekin: 1.zona: 547€ / 2.zona: 388€ / 3.zona: 264€. Gainera, Baluarte Joven programaren abonuak ere salgai daude (gazte txartelarekin): 2. zona: 146€ / 3. zona: 98€. Abonuak Baluarteko txartel-leihatilan eta 948 066 061 telefono zenbakian eskura daitezke. Kalitatea eta nazioarteko erreferenteak Philippe Jaroussky edo William Christie-ren Haendeletik La Verità edo Circa bezalako egungo sortze-eszenikora eramango gaituen eskaitza batean.\nEta 2017/18 ikasturtean Artista egoiliarra izango dugun Raquel Andueza sopranoari, gure artista nazioartekoenari, omenaldia. Artista ezagunak gurean berriz izango ditugu: Sara Baras, Iruñean Sombras ikuskizunaren erabateko estreinaldiarekin;Valery Gergiev eta Mariinsky Antzokiko Orkestra, Iruñeko Orfeoiarekin;Jordi Savall eta Esklabotasunaren bideak bere proposamen berriarekin;urteroko topaketa egiteko Baluarte berriz ere aukeratu duen Espainiako Gazte Orkestra Nazionala;aurreko urtetan gurean arrakasta lortu duen konpainia, Mayumana. Wagnerren interpretatzaile ukaezina den Bryn Terfel galestarra, gaur egun nazioarteko mailan baritono entzutetsuenetariko bat, Baluarten arituko da lehenengoz eta horren lekuko izango gara;María Pagés dantzaren sortzaile handiak ere debuta egingo du gurean ikuskizun berriarekin;edo mundu osoko denboraldi eta jaialdietan pianista liderra den Yuja Wang-ek Baluarten bere lehen emanaldia eskainiko du. Beste hitzordu garrantzitsuak izango dira: Monteverdiren L’Orfeo, opera modernoaren sortzailearen jaiotzaren 450. urteurrenean;Napoliko Balleta;edo Eifman Ballet konpainiaren Anna Karenina koreografia zirraragarria.\nJuan Echanove Quevedoren rolean;Antzerki Klasikoko Konpainia Nazionala Calderón de la Barcaren izenburu ezugunetariko batekin, La dama duende;eta Chick Corea iparramerikar jazz pianista mitikoaren errezitaldia, programazioa osatzeko. Bestalde, Baluarte Ganbera programa berrirako abonamenduak ere jada eskura daitezke: ganbera-musika 13 emanaldi 96 eurotan.\nConcierto gratuito de El Drogas hoy en Burlada


Pilota Frantzian; Bartzelonako eta Madrilgo partidak - Ahotsak.eus\nPilota Frantzian; Bartzelonako eta Madrilgo partidak\nHizlaria(k): Gallastegi Ariznabarreta, Migel\nPilota Frantzian. Plazarik onena: Frantzia. Ondo ordaintzen zuten, lan-baldintzak onak ziren... Trinketea ere probatu zuen, baina "ridikuloa" egin zutela dio. Bartzelonan eta Madrilen ere jokatu zituen partidak. Pilotalekuetako baldintzak.\n– Migel, lehen aipatu ditugu Ladutxe eta Arranbillete eta Iparraldean ere partidu asko jokatu zenituen, ezta?\n– Eta han, hemen aldean, askoz ere gehiago irabazten omen zen dirua.\n– Neretzako nik euki dotenik plazarik onena Franzia izan da. Partidu gitxi jokatu eta bastante ondo dirua etara. Eta, gaiñera, herri guztietan garbittasuna, dutxia edo beti preparauta danak. Eta gero, partidua akabatzen genduanian, afarixa edarra, txanpan frantsesakin. Hori be emoten eskuen. Baiña ni… Oin, plaza batzuetan tratu txarra hartzen genduan pelotan jokatzen, e! Han asko ibilli bihar da: batian batera eta bestian bestera. Eta hónek fransesok amor propixo haundixa eurona: hónek, Agerrek eta Arranbilletek eta Ladutxek. Hónek ziran gogorrak, mutil gogorrak eta ondo preparauta, e! Mutilla ondo preparauta. Hórrek hona etortzen ziranian be nik ekartzen nittuan noixian behiñ, Españara partiduak hona jokatzera. Eta hamen be papel ona egitten eben. Papel ona eta estu hartzen ginduezen geu be danok.\n– Zer moduzkoa da plaza librean jokatzea?\n– Ikasi egin bihar da. Plaza librian jokatzeko ikasi egin bihar da. Asko ikasi bihar da eta ni entsaiatzera faten nintzan astelehenian. Partidurik euki barik be San Juan de Luz-era eta faten nintzan ensaiatzera. Ikusten neban han dirua irabazteko…\n– Zer kobratzen zen pezetatan ala frankotan?\n– Batzuetan frankotan. Beste batzuetan pezetatan. Baiña en general nik pezetatan kobratzen neban.\n– Eta badauzkat hemen ikaragarri kobratutako diruak ere. Sasoi hartarako, Miguel, bat behintzat berrogeitik…\n– Bai. Badago bat… Nik record, gehixen kobrau dotena partidu bat, gaiñera, fanda zerera, tanto porzientura fanda, a 33% fanda. Eta kobrau nittuan 57.500 pezeta.\n– Orduan hori deklaratu egiten al zen? Orduan ez zen deklaraziorik egiten?\n– Orduan deklarauta. Billetiak. Hamengo dirua.\n– Ez, esan nahi dizut Haziendara eta… Dena poltsikorako?\n– Orduan guretzako ez zeguan Haziendarik!\n– Trinketea ere probatu zenuen, Migel.\n– Bai. Baten fan giñan, jokatu gendun eta ridikulua egin genduan. Gizajua hil zan… Arrienek eta bixok jokatu gentsagun Arranbilleteri eta egin genduan ridikulo bat, bueno, gehixago ez arrimatzeko modokua.\n– Baina hor badakit azkoitiarrak, Atanotarrak, ondo moldatzen zirela trinketean.\n– Hor Atano III.a eta Atano IV.a izan bihar ziran. Hor Salegi… Hórrek izan bihar ziran fenomeno. Hórrek gazte-gaztetatik ekiñ etsen. Trinketian jokatzeko, neretzako, gaztetatik ekin bihar jako. Behiñ urte batzuk pasauta eta hamen akostunbrauta, ikastia gatxa. Bateron batek ikasiko dau. Ogetak pentsatzen jata papel ona egiñ ebala. Partidu bat edo partidu bi edo jokatu zittuan Ogetak eta papel ona egiñ ebala pentsau jata.\n– Badauzkat beste datu batzuk ere. Bartzelonan ere ibili zinen, Recoletosen, Madrilen, ere bai. Eta oso gustuko partiduak izan zenituen.\n– Nik hor, garbi esateko, diru asko etaratzen neban. Hamen oingo enpresarixuen aldian asko. Biren kontra jokatzen neban eta hamendik eruaten nittuan neuk…\n– Eta 22-0 irabazitakoa Ladutxe eta Arranbilleteren kontra…\n– Ladutxe y Arranbillete. Fronton Madrid.\n– 22 eta 0 irabazi zenuen?\n– Bai. Bero bat egitten eban! Demasa.\n– Jende asko joaten al zen orduan Madrilen ere frontoira?\n– Kalian jentia geldittu zan. Eta Recoletosen eta bueno! Ibiltzen zan… Jentia faten zan goixetik.\n– Zer zen Madrilgo jendea ala hemendik joandakoak, han bizi zirenak?\n– Orduan hamengo jentia Madriden asko bizi zan. Eta hamengo jentia be asko juaten zan. Baiña beste bat –pentsatzen jata ez dakazula hor apuntauta– beste partidu bat jokatu neban: “El día de la pelota” egin zan Madriden. Eta jokatu genduan Onaindia eta Kortabitartek, Atano III. eta nik. Eta jokatu genduan partidu bat! Egitten eban bero bat! Goixetik partidua, Recoletosen. Baiña jentia kalian! Eta orduan esaten eben: “Bueno, ez dakak kolorerik! Onaindia eta Kortabitarte Atano III.akin? Atano III.a bi-bixan ya pixkat gastauta dago”. Bueno. Ba guk irabazi gentsegun: 22-18 edo 22-19. Baiña partidu gogorra jokatuta.\n– Aizu, Migel, zuk nolatan daukazu hain buru freskoa, orain dela berrogei urteko kontuez hain ondo akordatzeko?\n– Hórrek partiduok, dudia badakazu, nik apuntauta…\n– Ez, ez, ez, horixe hala da, hombre! Ni askotan harritzen naiz, urteak pasatu arren, gauza horiek ez zaizkizulako ahazten, Migel. Ez, zuri bakarrik, Migel, jende bat bada memoria onekoa.\n– Gauza batzuetan be ekibokauko naiz ni be, ezta? Baiña hórrek gauzok… Gauza batzuk neri buruan sartzen bajataz ondo, hor egongo dira.\n– Eta ur hotza ez omen zitzaizun batere gustatzen dutxatzeko.\n– Nik frontoian… Ez noia esatera. Nahi badozu esan egingo detsut, baiña frontoian dutxa hotza eguan lekuan, baten baiño gehixagotan suspendidu dot partidua, dutxa berorik ez daukalako. Eta atzenian horrek frontoiorrek dutxa berua ipiñi egin bihar izaten estan partidua jokatzera fateko.\n– Baina ez zen zuretzat bakarrik izango, denentzako izango zen dutxa beroa, ezta?\n– Zuretzat bakarrik?\n– Ni aparte eruaten ninduen.\n– Dutxa berora?\n– Dutxa berora. Aparte eruan, piso batera.\n– Eta zer esaten zuten beste pelotariek?\n– Pixkat izaten zan “baiña zelan dok hori horra zerera eta guk hamen dutxa hotzakiñ hartu bihar”. Eta: “Ahal dabenak ahal dabena”, kontestatzen neban. Eta holaxen.\n– Garai hartan zer zen inportanteago: pelotari bat ala zineko aktore bat jendearentzat?\n– Nik hori ezin neike…\n– Badakit garai hartako neska askoren begiak zuri begira gehiago egoten zirela zineko artistei eta baino.\n– Ondo kotizatuak zinetela.\n– Bueno, pixkat egitten genduan. Saludau asko eta…\n– Fans asko zeneukatela.\n– Guk saludau asko: “Hola!” eta bestia. Baiña ez genkagun tranparik guk. Gu pixkat bastante formalak izan giñan.\n– Baina idoloak zineten.\n– Bai, klaro, neri be neska gaztiak gustatzen jatazen eta neska gaztieri be neu eurendako eta danerakuak. Danerakuak.\nPilotak nola egiten zituzten\nOtxandioko neska batzuekin harremena\nPilotan Gipuzkoako txapeldun\nGerra sasoian, pilotan aritzeko salbokonduktoa\nTakorik gabe jokatzen zuten\nGallastegui, pilotari profesionalen artean lehena entrenatzen\nPilotarako zaletasun handia\nKirola lehen eta orain\nPilotarako zaletasuna beti


Natura Gure Ardura ekimenak Frackanpadara joateko deia egin du | LAB SINDIKATUA\nEkintza Soziala Eskubide Sozialen Karta Natura Gure Ardura ekimenak Frackanpadara joateko deia egin du\nNatura Gure Ardura ekimenak Frackanpadara joateko deia egin du\nEuskal Herriko Eskubide Sozialen Kartaren baitan sorturiko Natura Gure Ardura ekimenak gasa ateratzeko frackinga bezalako teknika zentzugabea dela salatzen du. Frackingaren kontrako jarrera honi jarraituz, petroleoa ateratzeko teknika honen aurkako manifestua aurkeztu eta uztailaren 13-19 bitartean Gasteizen izango den Frackingaren aurkako akanpadara (Frackanpada) joateko deia luzatu du.\nNatura Gure Ardura Ekimenaren Manifestua\nNatura Gure Ardura ekimenetik, datorren astean Subilla Gasteizen egongo den Frackanpadara joateko deia egiten dugu\nNatura Gure Ardura ekimena abiatzen dugunok naturarekiko herritar arduratuak gara, gure eta hurrengo belaunaldiekin arduratuak. Bakarka edo kolektiboki ekimen, talde, erakunde eta esparru askotan aritzen gara, baina gure ustez Natura Gure Ardura nagusia dela esateko ordua iritsi da.\nEuskal Herritik gure inguruan eta munduan gertatzen denari begira gaude eta ezin dugu lasai egon, ardurak hartzeko garaia aspaldian heldu da eta erronka horri eutsi behar diogula argi eta garbi ikusten dugu.\nEkonomia eta gobernantza ereduaren krisi larrian murgilduak gaude, baina hauek krisi sakonago baten sintomak dira, naturarekiko dugun harremanetan bilatu behar dugularik krisiaren iturria.\nNatura xahutu eta hondakinak uzteko joera jarduera ekonomiko gehienetan topa dezakegu: arrantza, abeltzaintza eta nekazaritza intentsiboan, industrian, turismoan eta abar. Azken urteotan azpiegitura erraldoien eraikuntza amorratua izan da. Proiektu horiek gauzatzeko baliabide naturalak izan ditugu euskarri eta ingurua, berriz, hondakindegi. Ekonomikoki, berriz, diru publikoak xahutu eta poltsiko pribatuetara eramateko jarduera izan da.\nMaila globalean, abian diren aldaketa klimatikoa eta krisi energetikoa dira gure arazorik premiazkoenak. Gure espezieak planeta honetan bizitzeko behar dituen baldintzak desagertu daitezke. Arazo hauen aurrean ausardia beharrezkoa da, bai indibidualki baina bereziki kolektiboki. Horregatik diogu natura denon ardura dela.\nZorionez, aldaketa kulturala martxan dago, antropozentrismo erradikaletitik urrunduz, garapenzalekeriatik aldenduz, sostengarritasunerantz abiatuz. Milaka ekimen eta ideien aurrean gaude, baita gure herrian ere. Aldaketa sozioekonomiko eta kulturalean jardun behar dugulakoan gaude: alternatibak marraztuz, proiektuak bultzatuz, utopiak babestuz, natura eta bizitza ardatza hartzen duen jendarte eredua birsortuz.\nBehar ditugun aldaketak gauzatu ahal izateko, kolektiboki hartzekoak diren urgentzia handiko erabakien aurrean gaude: Abiadura Handiko Trena bertan behera laga, frackinga bezalako teknika bortitzak debekatu, CO2 emisioak mugatzeko politika eraginkorrak abiatu, energia berriztagarrien alorrean ekimen herritar eta kolektiboak sustatu eta monopolio elektrikoen eredua desegin eta beste hainbat. Kontu hauetan hurrengo urteotan Euskal Herrian dauden gobernuei politika eraginkor eta iraunkorrak, hiritarron parte hartzeaz eta gardentasun osoz adostutakoak, exijituko dizkiegu. Gure zereginean ekimen politikoak eta mobilizazioak proposatuko ditugu. Epe laburrean erabaki asko bultzatu behar dira eta naturaren ardurak agenda politikoan presente egon behar du.\nIndarrak batzeko dei egitera gatoz gaur, fracking teknikaren bitartez gasa erauzteko plana bertan behera behingoz uztea exijitzea da gure momentu honetako lehentasunetako bat. Horregatik eta horretarako, manifestu honekin bat egiten dugun eragileok FRACKING EZ taldeei gure atxikimendua ematen diegu oraingoan. Dei egiten dugu beraz Subillan antolatu duten Frackanpadan parte hartzera euskal jendarteari. Frackanpada, elkar aurkitzeko, hausnartzeko, ikasteko… gune bezala planteatzen dute, beraz, natura gure arduratzat dugun eragile eta kideok, derrigorrezko dugu bertan aurkitzea.


kritiken hemeroteka » Ezerezaren nahia\n« Biolinaren jatorria edo Poesiari buruzko e-posta hamasei puntutan | Kaiera bete ohar »\nEzerezaren nahia Felipe Juaristi / El Diario Vasco, 2005-11-25\nRobert Walser (1878-1956) nahigabe izan zen idazle, saitu zen ez idazten, baina ez zuen lortu. Bartleby izkiriatzaileak bezala aukeran nahigo zuen ez idaztea. Ez zen horretan bakarra, lagun asko zituen “nahiagoez”gintza horretan: Kafka, Svevo, besteak beste. Zerbitzari izateko ikasketak egin zituen, eta zerbitzari izan zen. Lanbide horrek eman zizkion, antza denez, bere ezaugarri nagusiak: esaneko eta isila izatea, ikusezin bihurtzea. Diotenez, garai batean, Kafkaren enpresa berean egin zuen lan; diotenez, Kafkak enpresaburuari “Tanner Anaiak” irakurtzeko aholkua eman zion.\nHogeita sei urte zituela idatzi zuen lehen liburua, Fritz Kocherren konposaketak. “Ezer ez da lehorragorik lehortasuna baino, eta niretzat ezer ez da baliagarriagorik lehortasuna baino, sentikortasun eza baino”. Fritz Kocherren esaldi horrek laburbiltzen du agian Walserren estiloa. Lehorra baita eta amaitu gabea dirudi askotan, amaitu gabea , gogorik gabe idtzi izan balu bezala.\nGeroxeago, Berlinen bizitzen zelarik, 1907a eta 1909a bitartean, idatzi zituen “Tanner Anaiak”, “Enplegatua” eta “Jakob von Gunten”. Walter Benjaminek oso maitea zuen hiruretan hirugarrena, alegia Jakob von Gunten. Biografoek diotenez Benjamenta Institutua Walserrek ikasi zuen ikastetxea da, ezer ez ikasteko sortua, ezer ez izateko antolatua. Baina, antza denez, horixe izan zen Walserren helburua: ezer baino gutxiago izatea.\nGeroxeago ibiltzen hasi zen egunez eta gauez, gelditzeko. Geroxeago “miserikordia-etxe” batean sartu zuten eta hantxe iraun zuen hil arte. Carl Seeligek bere liburuan Walserren bizitzaren erretratu zehatza egin digu. Oso zoriontsu bizi omen zen, ezer ez izanik, ezer ez irudirik, ezer ez nahirik. “Elurra oso da monotonoa” idatzi zuen Fritz Kocher pertsonaiak. 1956ko abenduaren 25ean Robert Walser hilik azaldu zen elurretan. Carl Seeligek esan zuenez “emakume indargabe bat baino zurbilago ageri zen”.


IKA Atarrabia | elinberri\nMATRIKULAZIO KANPAINA IKA-N\nIkasturtea hasteko oso gutxi falta dela, Iruñerriko IKA euskaltegietan matrikulazio kanpaina abian jartzeko prest gaude. Kanpaina Irailaren 30era bitartean egingo da. Beraz, ea iraila guztian zehar gure euskaltegietako edozein bulegotara etorrita, telefonoz deituta edota korreo…\n2020. irailak 15\nkaturtea hasteko oso gutxi falta dela, Iruñerriko IKA euskaltegietan matrikulazio kanpaina abian jartzeko prest gaude. Kanpaina Irailaren 7tik 30era bitartean egingo da. Beraz, ia iraila guztian zehar gure euskaltegietako edozein bulegotara etorrita, telefonoz deituta edota…\n2020. irailak 5\nIkasturtea hasteko oso gutxi falta dela, Iruñerriko IKA euskaltegietan matrikulazio kanpaina abian jartzeko prest gaude. Kanpaina Irailaren 7tik 30era bitartean egingo da. Beraz, ia iraila guztian zehar gure euskaltegietako edozein bulegotara etorrita, telefonoz deituta edota…\n2020. abuztuak 24\n2019. irailak 20\nUdazkena badatorkigu eta euskaltegietan beste ikasturte bati ekin beharko diogu, jakina. Aurtengoa zalantzarik gabe, oso berezia izango da IKAkide guztiontzat, izan ere, 31. urteurrena ospatuko dugu, bai, lagun, 31 urte ditugu lanean: euskaltegietan, kaleetan… eta…\n2019. irailak 7\n2019. ekainak 22\nHona hemen uda honetarako Lesakako Barnetegiaren inguruko argibideak: 8 ESKAINTZA-lesaka-A4-UDA-Z-ALTA IKAATARRABIA Kale Nagusia 10-12, behea 948332660 atarrabia@ikaeuskaltegiak.eus Barnetegiez gain euskaltegietan ikastaro trinkoak ere izango dira. Zatoz aurtengo eskaintza ikustera!\n2019. ekainak 4\n2019. maiatzak 24\nHain desiratuak izaten diren udako oporrak bukatuta hemen gaituzue berriro beste matrikulazio kanpaina bati ekiteko prest eta hirugarren urtez “el euskera me kilika” leloa erabiliko dugu. Beharbada, hau irakurtzen duzunerako kanpaina hasia izango da,baina lasai,…


Mission Pays Basque? –\nUrte ondar honetan Euskal Telebistatik «Mission Pays Basque» film berria ikusteko aukera ukan dut, nahiz-ta hasiera ez nuen ikusi. Baina obra honi buruz nire aburua eman dezadan ez dit huts horrek oztoporik eman.\nEz da lehendabiziko aldiz Frantzian edo Espainian estatuen menpean dauden nazio ukatuei buruzko film baten kaleratzea: «L’affaire corse» edota «Ocho Apellidos Vascos» aurrekariak ukan ditugu. «GAL», «Operacion Ogro», «El lobo» eta «Lasa eta Zabala» naski, beste kategori batean kidetzen ditut, errealitateari hobeki dagozkiolakoan.\nKorsikari buruzkoan bertako arazoaren karikatura bat egin zutela argi dago. “Ocho Apellidos Vasco” delakoan, euskaldunak zalaparta atseginez ezartzen duten kaletar edo baserritar bezala erakusten dizkigute eta andaluziarrak flamenkoa eta festa besterik buruan ez duten pertsona nagiak bezala agertzen zaizkigu. Frankismoaren denboretan egiten zen bezalaxe.\nEuskal Herrian egiten den eraikin eta lurraldeen espekulazioa oinarrizko gaia dugu tituluko pelikulan; errealista izan arren, haren aurkezpena oso azalezkoa edo mamirik gabea dela ohartu naiz. HEC-tik atera den emazte espekulatzaile hori bide erromantiko batez haren biktima materiala izaten ahal zenaz maitemintzen da. Eta haren koinatua izanen zen mutikoa neska saratar punk batekin ligatzen da. Kutxa beltzetik atera dirua erabiltzen diren aferak zoritxarrez ez dira maitagarri edo printzesen ipuinetan bezala amaitzen. Bukaera utopikoa izanagatik gaiaren mamia onargarria izan arren, aurkezpena oso txarra deritzot; Euskal Herri folkloriko bat – hitz hori esanahi ezezkorra hartuta naski – baizik ez diote ikuslegoari erakutsi: irrintzina apustua, gastronomia eta besta; baina okerrena da euskal kanturik gabeko besta. »La belle de Cadiz » eta « Sous le soleil de Mexico » frantsesez abestuaz; hots Euskal Herriari buruz joan den mendearen erdian egiten zena baino okerrago erakutsi dute.\nBaionako supermerkatuaren jabearen iloba saratarrak Arantxa izeneko militante ohi baten asmoari segituz ETA kideei arma batzuk itzultzen zizkiotenean, erakunde armatu ohiaren ekintzaileak «erru gabeko biktimak» berrogei urtetan zehar egin zituzten pertsona odolzaletzat jo dituzte, azken mende erdi horren errealitatea ukatuaz. Basa Nafarra edo Zuberoko mendietan hartz bat agertzen da aspalditik bazter hauetan ez dagoela gauza jakina izan arren.\nfrantziar estatua, kolonizazioa, Mission Pays basque, zinea\n2 pentsamendu “Mission Pays Basque?”-ri buruz\nKolon 2018-01-23 16:26\nKarikatura hutsa dela argi dago! Topiko guztiak ondo astindu eta hortik ateratako nahaski bat…\nAritz 2018-01-26 10:26\nPelikula moduan patetikoa da baina kuriosoena da gure Euskaldun protagonista ze naturaltasunez dan “ex-terrorista”, nahiz eta argitzen daben, sekulan inor garbitu ez duela.


Bourguignons - Wikipedia, entziklopedia askea.\n48°07′51″N 4°21′33″E / 48.1308°N 4.3592°E / 48.1308; 4.3592Koordenatuak: 48°07′51″N 4°21′33″E / 48.1308°N 4.3592°E / 48.1308; 4.3592\nBar-sur-Seine, Chauffour-lès-Bailly, Courtenot, Fralignes, Jully-sur-Sarce, Magnant, Marolles-lès-Bailly eta Virey-sous-Bar\n151 (%55.1) 132 (%48.2)\nBourguignons Frantziako udalerria da Aube departamenduan dagoena, Ekialde Handia eskualdean. 2013an 288 biztanle zituen.\n2007an Bourguignons udalerrian erroldatutako biztanleak 280 ziren. Familiak 113 ziren, horien artean 24 pertsona bakarrekoak ziren (8 bakarrik bizi ziren gizonak eta 16 bakarrik bizi ziren emakumeak), 40 seme-alabarik gabeko familiak ziren, 45 seme-alabak dituzten bikoteak ziren eta 4 seme-alabak dituzten guraso-bakarreko familiak ziren.\n2007an 136 etxebizitza zeuden, 112 familiaren etxebizitza nagusia ziren, 9 bigarren erresidentzia ziren eta 14 hutsik zeuden. Etxebizitza guzti hauek 134etxeak ziren. 112 etxebizitza nagusietatik 96 bere jabearen bizilekua ziren, 15 alokairuan okupaturik zeuden eta 1 doan lagata zegoen; 3 etxek bi gela zituzten, 5 etxek hiru zituzten, 22 etxek lau zituzten eta 82 etxek bost zituzten. 100 etxek euren parking plaza propioa zuten azpian. 47 etxetan ibilgailu bat zegoen eta 60 etxetan bat baino gehiago zituzten.\nBourguignons udalerriko biztanleria-piramidea 2009an .\n2007an lan egiteko adina zuten pertsonak 183 ziren, horien artean 130 aktiboak ziren eta 53 inaktiboak ziren. 130 pertsona aktiboetatik 123 lanean zeuden (64 gizon eta 59 emakume) eta 7 langabezian zeuden (5 gizon eta 2 emakume). 53 pertsona inaktiboetatik 28 erretiraturik zeuden, 11 ikasten zeuden eta 14 "bestelako inaktibo" gisa sailkaturik zeuden.\n2009an Bourguignons udalerrian 104 unitate fiskal zeuden, 270 pertsonek osaturik. Pertsona bakoitzeko diru-sarrera fiskalaren mediana urteko 18.915 euro zen.\n2007an zeuden 11 komertzioetatik, 1 erauzte enpresa zen, 3 bestelako produktu industrialen fabrikazioko enpresak ziren, 1 ostalaritza eta jatetxe enpresa zen, 1 finantziazio enpresa zen, 2 higiezinen enpresak ziren, 1 administrazio publikoko enpresa zen eta 2 «beste zerbitzu jarduera batzuk» multzoan sailkatutako enpresak ziren.\n2000. urtean Bourguignons udalerrian 8 nekazaritza-ustiategi zeuden.\nMultimedia: Bourguignons (Aube)\nBNF: 15246148r (data)\nOrriaren azken aldaketa: 13 otsaila 2021, 20:10.


Dietistek ohartarazi dute anemia kasuak ugaritu egin direla udan, gutxi elikatzen diren argaltzeko dietak direla eta. | Consumer\nDietistek ohartarazi dute anemia kasuak ugaritu egin direla udan, gutxi elikatzen diren argaltzeko dietak direla eta.\nEspezialista horiek urteko sasoi guztietan elikadura osoa, askotarikoa eta orekatua gomendatzen dute.\nUda iristean, izugarri ugaritu dira anemia kasuak, batez ere gazteenen artean. Izan ere, urte sasoi honetan argaltzeko dieta desorekatuak, hipokalorikoak eta oso nutrizio-balio txikikoak egiten dituzte, Espainiako Dietetika eta Elikadura Zientzien Elkarteak (Sedca) ohartarazi duenez.\nErakunde horretako lehendakariak, Jesús Román Martínezek, azaldu du pisuarekiko kezkak pertsona asko behartzen dituela osasun-ikuskapenik gabeko erregimenak egitera, eta horrek anemia (odolaren urritasuna odolean) eragin dezakeela, batez ere nerabeen eta ugaltzeko adinean dauden emakumeen artean.\nNekeak, nekeak eta ahultasunak adierazten dute anemia izaten dela, baina sintoma horiek nahasi egin daitezke udako tenperaturen igoerak eragiten duen sentsazioarekin. Hori dela eta, Martinezek ohartarazi du arriskutsua izan daitekeela dietan organismoarentzat oinarrizko mantenugaiak dituzten elikagaiak kanporatzea, hala nola burdina. Adituek urteko sasoi guztietan elikadura osoa, askotarikoa eta orekatua gomendatzen dute, eta ez da falta behar burdina asko duten produkturik -batez ere animalia-.\nBartzelonako Unibertsitateko Nutrizio eta Dietetikako Goi Mailako Irakaskuntza Zentroak duela gutxi egindako azterlan baten arabera, 15 urtetik aurrera, nerabeen batez besteko burdin kontsumoa gomendatutakoa baino txikiagoa da, nahiz eta kopuru hori askoz lehenago has daitekeen, 10 urterekin, nesken kasuan.\nNerabeek duten mineral horren beharrak handiagoak direlako gertatzen da hori, pubertaroan hazten delako eta hilekoa hasten delako, osagai horren galera areagotzen baita.\nAdituek diotenez, burdina gehien duen elikagaietako bat txerri-gibela da, kontsumitutako 100 gramo bakoitzeko 13 miligramo ematen baititu. Hala ere, produktu hori ez da oso ohikoa espainiarren artean, eta dietistek beste formula batzuk bilatzea gomendatzen dute, errazago jateko, hala nola patea.\nanemia dietak uda


Lehen murrizketa benetan larriak COVID-19aren eraginez – Izparringia\nEuskal Herria 2022(e)ko urtarrilak 17 Iruzkinik ez\nAber, saiatu gara suabe-suabe. Eskatu dizuegu mesedez eta faborez arduraz jokatu eta tentuz ibiltzeko. Eta zuek kasurik ere ez: “Eske zurito bat hartu nahi dut, eske eskubidea daukat lagunekin mozkortzeko, eske diktadore batzuk zarete…”.\nHala, orain zer, e? ORAIN ZER?!?”.\nJaurlaritzak komunikazio estrategia aldatu eta asko mezu zuzenagoak helaraziko dizkie herritarrei. Astelehenean hasita, ondoko iragarki hau zabalduko du, neurriak hartzeko garaia dela gogoraraziz. Sagarduik tono gogor samarra erabili du arriskuaren neurriaz ohartarazteko: “Iritsi da garaia neurriak hartzeko, eta ez soilik zentzu figuratuan. Hartu nahi ez badituzue ba bueno, ba zeuek ikusi, baina ez etorri negarrez gero!”


“Harremantzeko beste modu bat da festetan kalean lan egitea” - Aiaraldea.eus\n“Harremantzeko beste modu bat da festetan kalean lan egitea”\nIzar Mendiguren Cosgaya 2017-08-14 07:00 Jendartea Laudio\nMARIAMMA SOWk (Pikn, Senegal, 1988) txirikordak egiten parte hartzen du Laudioko Jaietan.\nSenegalen ikasi zuen Mariamma Sowk txirikordak lan egiten. / Izar Mendiguren Cosgaya | Ikusi handiago | Argazki originala\nZenbat urte daramatzazu festetan lanean?\nLau urte, gutxi gorabehera. Hori da hemen daramadan denbora. Laudion bizi naizenez, egiten diren jai guztietan egoten saiatzen naiz. Txirikordak egiten ditut, ile apainketak. Horrez gain, atzazalak margotzen ditut. Aldai plazan jartzen gara. Nik txikitatik egin ditut txirikordak Senegalen, baina munduko orrazkera da, ez bertakoa. Edozein herrialdetan ohikoak dira jada.\nNola bizi dira jaiak kale-lanen ikuspegitik?\nOndo. Momentuaren arabera giro gehiago edo gutxiago egoten da. Kalean lan egitea niretzat jendearekin harremantzeko beste modu bat da, nahiz eta zailtasunak ere izaten ditugun. Jendeak, oro har, interesa du. Nola lan egiten dugun begiratzen geratzen dira.\nZeintzuk dira alde onak?\nGiroa ikustea. Era berean, gure kultura beste pertsona batzuei erakusteko aukera izaten dugu. Nire kasuan, gonbidatzen nauten tokietan soilik ipintzen naiz, lege aldetik arazo asko egoten direlako.\n“Bilboko Aste Nagusian kaletik botatzen gaituzte poliziek”\nJendearen kritika. Laudion ez zait gertatu, daukagun arteagatik begiratzen gaitu jendeak; hori sentitzen dut nik, behintzat. Bilbon Aste Nagusian kaletik botatzen gaituzte poliziek.\nKale saltzaileen harira, zer dio legeak ba?\nUdalaren baimenik gabe, ezin da kalean saldu. Jakina, horretarako, ordaindu beharra dago. Arazoa da askotan ez dela berreskuratzen ordaindu beharrekoa, krisi ekonomikoa dela eta, oso eskas dago kontua. Gerta daiteke ordu batean pertsona bakarra hurbiltzea, eta hortaz, ordu osoan 5 euro baino ez jasotzea.\nZure kasuan, zer dakar festetan lan egiteak?\nDenbora eta dirua. Etxean ezer egin gabe egon baino, nahiago dut kalean trentzak eskaini.\nNola ikusten duzu kalean lan egiten dutenen egoera?\nOrokorrean, ondo. Nire ustez, ondo tratatzen gaituzte; nire herrikideak gustura ikusten ditut behintzat. Hala ere lan neketsua da, ordu asko eman behar ditugu.\nZure iritziz, zer egin liteke jaietan kulturartekotasuna gehiago sustatzeko?\nEkintza gehiago antolatu behar dira elkarlanean. Guk gauza gehiago egin nahi ditugu, baina inplikatzeko erraztasunak falta zaizkigu.\nHori da behar dena, nahastu eta erlazionatzea. Aiaraldean horrelako dinamikak behar direla uste dut.


Udal Elkarteak adierazi du «erantzukizunez jokatzeko garaia» dela hondakinen bilketari dagokionez - Orioko Udala\nUdal Elkarteak adierazi du «erantzukizunez jokatzeko garaia» dela hondakinen bilketari dagokionez\nAlbisteak Apirilak 04, 2020\nUdal Elkarteko Hondakinak Biltzeko Zerbitzuak oharra argitaratu berri du, koronabirusak sortutako krisi-egoerari aurre egiteko orain arte hartutako neurriak gogoraratuz eta, horrekin batera, hainbat jarraibide emanez. Guztion osasuna babesteko, herritarrei «erantzukizunez jokatzeko garaia» dela ohartarazi die eta hondakinak sailkatzerakoan hartu beharreko neurrien berri eman du.\nGaixoren bat dagoen etxeetarako jarraibideak\nCOVID-19z gaixotutako herritarren bat dagoen etxeetan honela jokatu behar da:\nDebekatuta dago COVID-19z gaixotutako herritarren hondakinak gaikako bilketarako edukiontzietan botatzea (organikoa, ontziak, papera, kartoia, beira, arropa eta ehunkiak…). Debekatuta dago, baita ere, hondakin horiek edukiontzien inguruan lagatzea. Hondakin guztiak errefusara bota behar dira.\nCOVID-19z gaixotutako herritarrek eta haien zaintzaileek erabilitako eskularruak, musuzapiak, maskarak eta abar poltsa itxi batean bildu behar dira, eta, ondoren, poltsa hori beste poltsa batean sartu.\nPoltsa bikoitz hori, etxebizitza horretako gainerako hondakin guztiekin batera, hirugarren poltsa handiago batean sartu behar da eta, ondoren, bota errefusarentzako edukiontzian.\nGainontzeko etxeetarako jarraibideak\nBeti bezala, gaika sailkatu hondakinak: bota gai bakoitza dagokion edukiontzira, eta gogoratu:\nDebekatuta dago poltsak edukiontzien kanpoaldeetan uztea.\nDebekatuta dago hondakin handiak kalera ateratzea\nArretaz garbitu eskuak, ura eta xaboia erabilita, hondakinak jaitsi aurretik eta ondoren.\nEskualdeko hiru garbiguneak itxita daude.\nErantzukizunez jokatzeko deia herritarrei\nUdal Elkartea etengabe ari da bilketa-zerbitzua egokitu eta indartzeko neurriak hartzen: bilketa-guneak indartu dira, behar den lekuetan edukiontzi gehiago jarri dira eta egokitu egin da bilketen maiztasuna. Bestalde, segurtasun araudiari jarraituz, edukiontzi-guneak maiz ari dira desinfektatzen.\nEzarritako neurriak betetzea garrantzizkoa dela esan du Udal Elkarteak, guztion segurtasuna zaintzeko eta, bereziki, hondakinak biltzeko zerbitzuko langile guztiena.


Nolakoa da tratamendu esperimentala inokulatu nahi ez dutenen profila? – Independentea\nNolakoa da tratamendu esperimentala inokulatu nahi ez dutenen profila?\nInokulatu nahi ez duten pertsonen atzean benetan dagoena ikusi beharko dugu, eta horretarako profil batzuk aipatuko ditut.\n/ Britt Olthof\n2022ko martxoak 16\nDiskurtso bakarreko eta saldutako telebista eta prentsa, txertatuko ez den pertsonaren profila burugabea eta arduragabea den norbait dela esaten tematu dira, hori guztia ukitu deabruzkoarekin, eta gainera, umiliatuak, zapalduak eta gutxietsiak izateko gonbidapenarekin.\nHau honela izanda, inokulatu nahi ez duten pertsonen atzean benetan dagoena ikusi beharko dugu, eta horretarako profil batzuk aipatuko ditut.\nPertsona batzuek hurbiletik bizi izan dituzte tratamendu esperimental horien albo-ondorioak hurbileko senitartekoengan edo lagunengan, hala nola, kirol-jarduera indartsu bat egiten ari direla tronbosiak agertu dira kirolariak eta osasuntsuak diren pertsonetan, eta batzuk oso kontziente dira bi gertaerak, inokulazioa eta tronboa, lotuta daudela.\nZenbait jendek hurbil ditu griperik inoiz hartu ez dutela dioten pertsonak, eta txertatu ondoren, txerto-urtean (2021), hiru gripe-prozesu igaro behar izan dituztenak. Horrek susmo eta galdera asko sorrarazten dizkie.\nLan pertsonal handiarekin, gaixotasuna hizkuntza bat baino ez dela ikusi eta esperimentatu dute\nPertsona batzuek osasunaren eta gaixotasunaren paradigma berri bat aurkitu dute, eta, barne lan pertsonal handiarekin, gaixotasuna hizkuntza bat baino ez dela ikusi eta esperimentatu dute. Argi dute batzuetan gure arimak gaixotasuna erabiltzen duela gure bidea bideratzeko. Litekeena da horrelako pertsonak Osakidetzan ezagutzen ez dituzten pertsonak izatea, ez baitute inolako sintomarik partxeatu beharrik; izan ere, eta gorputzak berak izandako esperientzia dela medio, badakite egiten ari den eskaera errespetatzean desagertu egiten dela sintoma, arimak dakarren informazioa kontzientziara eramanez. Alde horretatik, kontaketa ofizialistak deabrututako sendabideek, industria farmakologiko harraparien diru sarreretan min handia egiten dutenek, hain zuzen, aipatzen ari naizen gaixotasunaren eta osasunaren ikuspegi edo paradigma honetan lagunduko lukete, hala nola medikuntza integratiboak, homeopatiak, naturopatiak, akupunturak, aiurbedak… Horiek guztiek arima gehitzen diote gorputzari, eta horra hor SENDATZEKO duten gaitasunaren giltza, eta ez soilik gaixotasunak partxeatzeko edota farmakoen jonkiak sortzeko gaitasuna.\nEta orain, kontakizun ofizialistarentzat deabrua bera izango liratekeenak. Haien seme-alabei jaio direnetik txerto bakarra ere jarri ez dieten pertsonak. Hauek ere, egon badaude. Nik hurbiletik ezagutu ditut honelako umeak eta haien haurtzaroa ikusi eta bizi izan dut. Ni ez nintzen orduan horretara ausartu, nahiz eta nire barruan ahots txikitxo batek argi eskatu. Eta, egia esan, ez dut ikusi izaki horiek baino haur biziagorik eta osasuntsuagorik. Aipatu behar da, halaber, jasotzen zuten amatasun maila altua zela eta haien beharrei era sotilean erantzuten zitzaiela.\nBestalde, beste profil bat aipatuko dut: gogoak ematen ez diolako inokulatzen ez dena, edota politikarien leitmotiva pertsonen zaintza eta ongizatetik urrun eta haien poltsikoetatik hurbil dagoenaren eskarmentua hartu dutenak dira. Hau ere zilegi bada izatez.\nAzkenik, gizakia GIZAKI izanik aztertzen dituzten benetako azterketa zientifikoak harrien azpietan, eta ondo ostendutako tokietan bilatzen dituzten pertsonak izendatzea bururatzen zait.\nBeraz, tratamendu esperimentalik injektatzen ez duten pertsonen artean aukera zabala dugu.\n2 erantzun “Nolakoa da tratamendu esperimentala inokulatu nahi ez dutenen profila?” bidalketan\n2022ko martxoak 16, 19:04\nGakoa da bakerioen eta birus patogenoen teoria onartzen dan a la ez. Nire ustez, onartzen dabenen artean hiru talde dagoz: edozein txertoren alde dagozanak, bigarrena ohiko txertoaren alde eta hirugarrena osagaiengatik txertoaren aurka dagozanak.\nTeoria hori urteetan zehar leku guztietan zabaldu dabe, Unibertsitatean (leku garrantzitsuena), hedabieetan….. eta orain gobernuak OMEren agindupean jarri gura dabez. Horregaitik jende askok bere bizitzan teoria honetaz aparte ez dau besterik entzun. Adibidez jende gitxik Peter Duesbergen liburu eta artikuluak irakurri dauz. Hori dala ta txertaketa masiboa ezartzea erraza izan da.\nTeoria hori onartzen ez daben zientzialariek, birologoek batez be, ostrazismora kondenatuta dagoz eta euren curriculum-k suntsitzen dabez. Holan teoria hori bakarra izatea lortu dabe. Jende gitxik zalantzan jartzen dau. Beharbada horregaitik jende gehiago batzeko manifestazinoen leloak Covid paserik ez, Stop eskoletako protokoloak, txertaketa esperimentalarik ez, izaten dira.\n2022ko maiatzak 5, 13:29\nZiztada zuzen eta bikainak, Aino, gordinak ere…Atzerantz begiratu eta hartutako erabaki batzuetaz damutu ordez, aurrerantz hobeto egiteko hausnarketa baliagarriak halere…


Larrañaga: “Ingurumen arazo nagusiei aurre egiteko, informazioa eta tokian tokiko jarduna, ikuspegi global batetik betiere, ezinbesteko tresnak dira” | EA - Eusko Alkartasuna\nHasiera » Gizartea » Larrañaga: “Ingurumen arazo nagusiei aurre egiteko, informazioa eta tokian tokiko jarduna, ikuspegi global batetik betiere, ezinbesteko tresnak dira”\nLarrañaga: “Ingurumen arazo nagusiei aurre egiteko, informazioa eta tokian tokiko jarduna, ikuspegi global batetik betiere, ezinbesteko tresnak dira”\nArgitaratua honek egina: Prentsa Bulegoa data Urr 5, 2006 honetan: Gizartea\nMunduaren ingurumen egoerari buruzko GEO txostena lantzeko Donostian diren Nazio Batuen Ingurumen Programako kideekin batzartu da gaur Esther Larrañaga Ingurumen eta Lurralde Antolamendu sailburua Esther Larrañaga Ingurumen eta Lurralde Antolamendu sailburua gaur batzartu da Nazio Batuen Ingurumen Programako –NBIP– (jatorrian, United Nations Environment Programme, UNEP) kideekin. Kideok, aste honetan Donostian dira, ingelesezko GEO (Global Environment Outlook) siglen bitartez ezagutzen den Munduko Ingurumenaren Ikuspegien Txostena prestatzen. Ingurumen eta Lurralde Antolamendu Sailaren laguntzaz antolatu diren lan-saio hauek atzo hasi eta bihar amaituko dira.\nSailburuak Euskal Autonomi Erkidegoaren ingurumenaren egoeraren berri emateaz gain, berton abian diren politiken ardatz nagusiak azaldu dizkie. Biek ere azpimarratu zuten Donostiako jardunaldiok interes handikoak gertatzen ari direla, tokian tokiko jarduna, beti ere ikuspegi global batetik begiratuta, alde batetik; eta bestetik, ahalik eta informazio zehatzena izatea, ezinbesteko tresnak direlako uste sendoan.\nZentzu horretan, mundu-mailan ingurune-erreferentzia nagusia den GEO proiektuaren garrantziaz ohartarazi zuen Larrañagak. Donostiako bileran 2007ko irailean ezagutzera emango den hurrengo txostena –lau urtez behin argitaratzen dena- lantzen ari dira Nazio Batuen ingurumen adituok, hain zuzen ere. Sailburuaren esanetan, txosten hau mundu-mailan ingurumenaren egoeraren diagnostikoa ezezik, “oraintxe bertatik neurriak hartzen ez badira, datozen hamar eta hogei urte bitartean planetak jasan ditzakeen ingurumen-inpaktuei buruzko azterketa ere bada”.\nLarrañaga bera eta NBIPeko kideak ere bat datoz Klima Aldaketaren aurkako borrokak gobernu guztien agendan lehentasun osoa behar duela esaterakoan. Urte h onen hasera eraturiko Klima Aldaketaren Euskal Bulegoaren bitartez, Jaurlaritzaren kasuan gertatzen ari den moduan.\nHain zuzen ere, Larrañagak aurreratu zuenez, azken hilabeteak EAEren egoeraren diagnostikoa lantzen eman ondoren, negutegi efektua eragiten duten gasen isurketa murrizteko hartu beharreko neurrien definizioari azken ukituak ematen ari zaizkio, uneotan, Klima Aldaketaren Euskal Bulegoa, aurrerago, Klima Aldaketaren aurkako Euskal Plana gorpuzteko asmotan.


Villevieux - Wikipedia, entziklopedia askea.\nBletterans, Fontainebrux, Larnaud eta Ruffey-sur-Seille\n381 (%53.7) 331 (%46.7)\nVillevieux Frantziako udalerria da, Jura departamenduan dagoena, Borgoina-Franche-Comté eskualdean. 2013an 718 biztanle zituen.\n2007an Villevieux udalerrian erroldatutako biztanleak 718 ziren. Familiak 288 ziren, horien artean 72 pertsona bakarrekoak ziren (20 bakarrik bizi ziren gizonak eta 52 bakarrik bizi ziren emakumeak), 92 seme-alabarik gabeko familiak ziren, 112 seme-alabak dituzten bikoteak ziren eta 12 seme-alabak dituzten guraso-bakarreko familiak ziren.\n2007an 330 etxebizitza zeuden, 287 familiaren etxebizitza nagusia ziren, 33 bigarren erresidentzia ziren eta 10 hutsik zeuden. 303 etxeak ziren eta 27 apartamentuak ziren. 287 etxebizitza nagusietatik 228 bere jabearen bizilekua ziren, 54 alokairuan okupaturik zeuden eta 5 doan lagata zeuden; 2 etxek gela bat zuten, 10 etxek bi zituzten, 42 etxek hiru zituzten, 77 etxek lau zituzten eta 156 etxek bost zituzten. 221 etxek euren parking plaza propioa zuten azpian. 107 etxetan ibilgailu bat zegoen eta 151 etxetan bat baino gehiago zituzten.\nVillevieux udalerriko biztanleria-piramidea 2009an .\n2007an lan egiteko adina zuten pertsonak 468 ziren, horien artean 366 aktiboak ziren eta 102 inaktiboak ziren. 366 pertsona aktiboetatik 347 lanean zeuden (190 gizon eta 157 emakume) eta 19 langabezian zeuden (8 gizon eta 11 emakume). 102 pertsona inaktiboetatik 33 erretiraturik zeuden, 35 ikasten zeuden eta 34 "bestelako inaktibo" gisa sailkaturik zeuden.\n2009an Villevieux udalerrian 297 unitate fiskal zeuden, 756,5 pertsonek osaturik. Pertsona bakoitzeko diru-sarrera fiskalaren mediana urteko 18.711 euro zen.\n2007an zeuden 26 komertzioetatik, 1 erauzte enpresa zen, 1 janari enpresa zen, 1 bestelako produktu industrialen fabrikazioko enpresa zen, 9 eraikuntza enpresak ziren, 5 ibilgailuen saltze eta konpontze enpresak ziren, 3 garraio enpresak ziren, 1 higiezinen enpresa zen, 3 zerbitzu enpresak ziren eta 2 «beste zerbitzu jarduera batzuk» multzoan sailkatutako enpresak ziren.\n2009an zeuden norbanakoentzako 8 zerbitzu publikoetatik, 1 funeraria zen, 4 margolariak, 1 zurgina, 1 iturgina eta 1 eraikuntza enpresa.\n2000. urtean Villevieux udalerrian 18 nekazaritza-ustiategi zeuden, 1.584 hektarea erabiltzen.\nBletterans (1,4 km)\nRuffey-sur-Seille (2,4 km)\nLarnaud (2,7 km)\nNance (2,9 km)\nRelans (3,1 km)\nDesnes (3,1 km)\nBNF: 152589328 (data)\nOrriaren azken aldaketa: 16 urria 2021, 09:23.


Irun Hiriko Kutxa Literatura Sarien 42. edizioa deitu da - Kutxa Fundazioa\nIrun Hiriko Kutxa Literatura Sarien 42. edizioa deitu da\nArgitaratua: 01 Otsaila 2017\nDonostia, 2017ko otsailaren 1a. Donostia Hiriko Kutxa Literatura Sarien 42. edizioa arautzen duten oinarriak argitaratu ditu Kutxa Fundazioak, eta Sariak eleberri eta olerki modalitateetarako deitu dira, euskaraz eta gaztelaniaz.\nOlerki modalitatean errima, neurri eta gai askeko lanak aurkez daitezke, baina gutxienez 800 bertsokoak; saria 15.000 euro eta garaikurra. Eleberri modalitatean, gai eta narrazio askeko lanak, gutxienez 150 foliokoak; saria 25.000 euro eta garaikurra. Sariak salbuetsita daude PFEZ ordaintzetik, Gipuzkoako Foru Aldundiaren erabakiz.\nLehiaketara lanak aurkezteko epea 2017ko apirilaren 30ean amaituko da, eta irabazleen berri Irunen emango da 2017ko irailaren 23an. Ekitaldi honetan sariak banatzeko eguna ere jakinaraziko da, eta aurten bertan izango da hori.\nIrun Hiriko Kutxa Literatura Sariak bi urtean behin izaten dira, eta azken edizioa 2015ean izan zen eta sariak 2016ko apirilean eman ziren. 41. edizioko irabazleak, eleberri modalitatean, Ana Muela (“El falso cuerno del rinoceronte”) eta Juan Luis Zabala (“Txistu eta biok”) izan ziren, eta olerki modalitatean Ramón Crespo (“Las hojas enfermas”) eta Asier Serrano (“Ate osteko itzalak”). Lan sarituak argitaratu ere egin ziren, hauxe baita lehiaketa honen beste ezaugarri garrantzitsu bat, literatura-sorkuntza eta zabalkundea sustatzeko helburuarekin betiere.


Bihotzerrea eta errefluxua saihesteko | EIBZko liburutegia\nJabier Agirre / 2014-03-25 / 900 hitz\nBihotzerrea sintoma oso usua da, jan-edanean gehiegikeriak egiten ditugunean azaltzen dena. Baina, nolabaiteko maiztasun edo erregulartasunarekin agertzen hasten denean, litekeena da errefluxu gastroesofagikoa izatea arrazoia, urdaileko paretak pixkanaka hondatzera irits daitekeen gaitza hain zuzen ere. Horregatik, etorkizunean larriak izan daitezkeen lesioak baztertzeko, bihotzerreari hasiera-hasieratik aurre egitea komeni da.\nUrdaileko urinen akzioa\nJatean, elikagaiak ahotik faringera, eztarrira pasatzen dira. Hestegorrira doaz ondoren, eta urdailera iristen dira azkenik. Han urin gastrikoekin nahasten dira. Urdailak badu urin horietatik babesten duen mukosa-mintz bat, baina ez hestegorrian, ez faringean, ez ahoan ez dago horrelako mintzik. Urdaileko azidoak, bere jarduna betetzen duen lekutik irten, atzera egin eta horietatik pasatzen bada, organo horien paretak narritatu eta poliki-poliki kalteak eragingo ditu.\nUrin gastrikoek atzera egitea arrazoi askogatik gerta daiteke:\n• Hestegorriko esfinterrarekin arazoak badaude. Hestegorriaren eta urdailaren arteko lotura ixten duen muskulu horrek tonua galtzen duenean, edo lotura hori behar bezala ixten ez denean, errefluxua gertatzen da, eta urdaileko urinak esfinterra zeharkatu eta hestegorrira pasatzen dira.\n• Hiatoko hernia. Kasu horretan urdailaren zati bat bularralderantz desplazatzen delako gertatzen da urinen «ihesa».\nOhikoenak bi dira: bihotzerrea bera eta erregurgitazioa. Horiez gain, ez hain usuak edo deserosoak baina, hala ere, aipatzeko modukoak dira eztula, itomen-sentsazioa, irensteko zailtasunak eta bularraldean sentitzen den mina, kasu batzuetan eztarriraino zabal daitekeena.\nErrefluxua askotan gertatzen bada, hainbat lesio sor daitezke: esofagitisa, hestegorriko paretak estaltzen dituzten mintzen inflamazioa; hestegorriko ultzerak, odoljario digestiboak eta denetan larriena; eta Barrett-en hestegorria izenarekin ezagutzen den lesioa, hestegorriko minbizia izateko arriskua gehitzen duena.\nSintomak noizean behin agertzen direnean, otordu astun eta oparoen ondorioz, adibidez, ez dago arrazoirik aparteko arazo bat egon daitekeela susmatzeko. Beraz, aski izan daiteke prebentzio-mailako neurri batzuk hartu eta gure bizimodua eta ohiturak pixka bat zuzentzearekin.\nSaiheska lo egin\nAhoz gora lo egiteak janariak ahora itzultzea errazten du. Horregatik, hobe da lotarakoan beste jarrera batzuk hartzea. Oheburua hamabost bat zentimetro igotzea ere gomendatzen da, ohearen atzeko hanken azpian altxagarri batzuk jarriz, edo burko egokiak erabiliz, ahoa urdaila baino goragoko mailan egoteko.\nUrdaila gehiegi betetzea nahi ez badugu, onena kopuru txikiak jatea da, eta egunean bost otordu egitea, eguneroko jana bost txanda horietan banatuz. Eta batez ere afaria bukatu ondoren hiru ordu pasatzen uztea gomendatzen da, lotara joan baino lehen.\nBakoitzaren gorpuzkerari dagokiona baino gehiago pisatzeak abdomen barruko presioa gehitu eta errefluxua errazten du. Zenbait kasutan bost kilo inguru galtzeak sintomak ia erabat desagertzea dakar.\nArropa zabala eta lasaia erabili\nGerrikoek, eta baita gerrialdea gehiegi estutzen duten jantziek ere, presioa eragiten dute sabelaren gain, eta errefluxua izateko arrisku gehiago dago.\nTabakoak listu-jarioa murriztu eta hestegorriko esfinterraren dilatazioa errazten du. Ikerketetan frogatu izan den bezala, erretzeko ohitura da bihotzerrea izateko arrisku-faktorerik garrantzitsuenetarikoa.\nHerritarrek oso maiz erabiltzen dituzten analgesiko batzuek —azido azetilsaliziliko edo aspirinak, ibuprofenoak nahiz naproxenoak— gaitz honen sintomak areagotu ditzakete. Bihotzerrea izaten dutenek hobe lukete, beraz, parazetamola erabiltzea aurreko analgesiko horien ordez. Eta pastillak hartzerakoan ur ugarirekin batera hartzea da modurik egokiena.\nAbdomeneko presioa gehituko duen edozein ariketa fisiko edo kirol murriztu behar da, otordua egin eta ondorengo bi orduetan batez ere.\nSintoma horrek, bihotzerreak alegia, lotura zuzena du elikadurarekin. Jan-edanari arreta berezia eskaini behar zaio, horregatik, eguneroko menuak prestatzerakoan:\n• Fruta. Ananak bromelina ugari dauka. Entzima horrek gantzak metabolizatzen laguntzen du, digestio egokia erraztuz eta urdaileko azidotasuna murriztuz. Platanoak edo bananak ere oso gomendagarriak dira, urdaileko pH-a normalizatzen dutelako. Sentibera samarrak diren pertsonetan zitrikoek —laranja, pomelo, mandarina eta antzekoek— molestiak areagotu ditzakete, eta horregatik eguneroko jan-neurritik baztertzea komeni da. Fruta-piezak osorik jateak molestiak eraginez gero, saiatu arraspatuta edo zatituta jaten, edo egosita prestatuta bestela.\n• Esnekiak. Esneki osoak gaingabetuekin ordeztea gomendatzen da, azkenekoek gantz gutxiago dutenez errazago digerituko ditugulako. Gazta onduekin kontu berezia izan behar da.\n• Haragia eta arraina. Haragi giharrak, hegaztikiak eta arraina dira talde horretako aukerarik onenak. Eta sukaldean aritzeko orduan, hobe da egosita edo plantxan prestatzea, frijituta edo ogi-irinetan pasatuta baino. Koipe asko duten haragiak eta hestebeteak saihestea gomendatzen da.\n• Barazkiak. Erraz digeritzeaz gainera, eragin alkalinizatzailea dute. Horregatik ezin hobeak dira urdaileko azidotasuna neutralizatzeko. Hala ere, badira urdaila narrita dezaketen zenbait barazki: tomatea, tipula, baratxuria edo piperra, esaterako. Horiek ez erabiltzea komeniko litzateke.\n• Gozoak. Ahalik eta gehiena murriztu behar dira. Gehienek azukre finduak eta gantz saturatuak dituztenez, sintomak okerragotu egin ditzakete.\n• Edariak. Ura da onena. Eta okerrenak, kafea, te beltza, alkohola eta edari gasdunak\nTrastornoa kroniko egiten denean\nKasu horretan, medikuarengana joatea izango da hartu beharreko lehen neurria, adituak diagnostiko egokia egin dezan: gastroskopia bezalako probekin, edo urdail barruko pH-a neurtuz. Behin arazoa detektatu ondoren, kasu bakoitzean tratamendu egokia jarriko du medikuak.\n• Antiazidoak. Sodioa, kaltzioa, magnesioa edo aluminioa bezalako osagaiei esker, urdaileko azidotasuna neutralizatzea lortzen dute, erresumina arinduz, eta gainerako molestiak baretzen dituzte. Normalean ez da errezetarik behar botika horiek erosteko, eta ondo erabiliz gero eraginkorrak diren arren, gehiegizko dosian hartuz gero arazoa larriagotzera ere irits daitezke, urdaila azido gehiago jariatzera behartzen baita. Horregatik, medikuak kontrakorik agintzen ez badu behintzat, neurrian eta noizean behin bakarrik erabiltzea gomendatzen da. Gaur egun badira botika finduagoak: hala nola bigarren tipoko histamina-hartzailearen antagonistak, Zantac; edo protoien bonba inhibitzen dutenak, Omeprazol.\n• Kirurgia. Zenbait kasutan, beharrezkoa izango da ebakuntza kirurgikoa, ohikoa izaten den kokagune anatomikotik kanpo dagoen urdaila jatorrizko bere lekura eramateko, edo herniak eragindako bestelako akats eta arazoak konpontzeko.\nKategoria Berria egunkaria, Osasuna, etiketak 2014, Berria, Jabier Agirre, Osasuna. Medikuntza by Mirentxu. Gorde lotura.


PARTICIPATIONPUBLIC SPACECULTURAL PRODUCTION\nKontenporanea programak artista gazteek eta artista gazteentzat zuzendutako eta egindako arte-proiektu bat egitea proposatzen du. Artearen, sorkuntza kolektiboaren, parte hartzearen, hiriko artearen eta aire zabaleko aisialdiaren topagunea, Irungo Carlos Blanco Aguinaga (CBA) kultur zentro berrian egoitza izanik.\nAsteburu baten zehar, deialdi iriki baten bidez hautatutako sortzaile gazteek bere obraerakutsi zuten. Programa eskualdeko artista eta profesional ezagunek eskainitako hainbat ikastaro, hitzaldi eta masterclassekin osatu zen.\nGonbidatuak: Ainara LeGardon (Musika - Inprobisazioa), Rafa Rodrigo (Lightpainting), Zuhar Iruretagoiena (Arte Bisualak), Miriam Isasi (Arte Bisualak), Joseba Larratxe (Komikia), Hernán Ordóñez (Diseinua), Jaime de los Ríos (Arte digitala), Zarzaparrila (Musika), Judas Arrieta (Arte Plastikoak), Cielo Raso (Dantza Garaikidea), Thais R. Varela a.k.a. Azulclarito Casiblanco (Argazkilaritza), Mai Egurza (Ilustrazioa) y Cobirds (Musika).\nJardunaldia aurrera eramateko gazteen komite bat sortu zen, antolaketa kultural batek behar dituen departamentuak lantzeko. Bitaminek proiektu osoaren koordinazio orokorra egin du, gure esku dagoen aholkularitza, laguntza, tresnak, sareak eta kontaktuak eskainiz.


Bermeoko Udalak Euskararen Erabilera normalizatzeko VI. plana onartu du, 2018-2022 aldirako\nPlanaren helburua da euskararen erabilera udal mailan, zein udalerri mailan indartzea eta aurrerapausoak ematen jarraitzea\nBermeoko Udalak hizkuntza lidergoan, zeharkakotasunean, udalerriko euskararen erabileran eragitean eta euskararen kudeaketa, kudeaketa orokorrean txertatzean oinarrituta dagoen 2018-22 aldirako Euskararen Erabilera Plana onartu zuen 2018ko azken Osoko Bilkuran. Juan Karlos Agirrek, Euskara zinegotziak, eta Aitziber Gabikaetxebarriak, Euskara teknikariak, aho batez onartutako euskararen erabilera planaren nondik norakoak azaldu dituzte.\nAgirrek adierazi duenez, plangintza berriak “udalaren plan estrategikoarekin bat datorren planteamendua dakar (hobekuntza, helburuekiko konpromisoa, kudeaketa eraginkorra…)”. Era berean, zehaztu duenez, “aurreko plangintzan hasitako planteamenduaren jarraipena izango da, hau da, udaleko eragile guztiek modu aktibo batean lan egitea planaren helburuak lortzeko, eta sail eta arlo guztietan, euskara kudeaketa orokorraren dinamikan integratzen jarraitzea”.\n“Horrez gain, udala azken urteetan bideratzen ari den lan ildotik, hizkuntza lidergoa indartu eta sustatzeko planteamendua barneratzen ditu planak”, gaineratu du.\nHorrela, bere esanetan, lan hizkuntzaren eta zerbitzu hizkuntzaren diagnostikoa egin da, Bikain ziurtagiriaren metodologia eta sektore publikoarena uztartuz. Euskera zinegotziak azaldu duenez, “egoeraren azterketa egiteko, 37 adierazle hartu dira kontuan, sei alorretan banatuta, eta horretarako udal langile eta ordezkarien parte-hartzea izan du”.\nDatu kuantitatiboak ez eze, kualitatiboak ere jaso dira. Agirreren esanetan, datuak erakutsi dute “hobetzekoak badaude ere, euskara egoera onean dagoela Bermeoko Udalean”. Gaur egungo egoeran oinarrituta, Erabilera Planaren helburu estrategikoak finkatu eta hizkuntza irizpideak ezarri dira UEMArekin elkarlanean.\nIndarguneak, aukerak, ahulguneak eta mehatxuak\nDiagnostikoak udalak hizkuntzaren erabileran dituen indarguneak, aukerak, ahulguneak eta mehatxuak identifikatzeko ere balio izan du. “Modu horretan errazagoa izango da aurrera begirako lan ildoak zeintzuk izan behar duten identifikatzea”, esan du.\nHorrekin batera, Aitziber Gabikaetxebarriak adierazi duenez, “marko orokorra badaukagu eta urtez urteko kudeaketa planak egingo ditugu sailetako arduradunekin adostuta”. “Sailen izaera, euren eginkizunak eta bakoitzaren egoera aintzat hartuz finkatuko dira urtez urteko helburuak, arloekin eurekin adostuta eta elkarlanaren bidea jorratuta”, zehaztu du.


Nolakoak dira Som Energiaren autoprodukziorako erosketa kolektiboak? - Som Energia Laguntza Gunea\nNolakoak dira Som Energiaren autoprodukziorako erosketa kolektiboak?\nKooperatibak energia demokratizatzea du helburu; energia herritarren esku jarri nahi du, betiere eredu berriztagarri bat oinarri hartuta. Horretarako, autoprodukzioa sustatzen du eta estalki fotovoltaiko berrien instalazioa bultzatzen du, energiaren ekoizpena energia erabiltzen den tokira hurbilduz.\nHelburu horri jarraikiz, instalazioen erosketa kolektiboetan oinarritutako eredu bat sustatzea erabaki dugu, ahalik eta erabiltzaile gehienek instalazio bat erosteko aukera izan dezaten.\nZertan datza erosketa kolektibo bat?\nErosketa kolektiboek Som Energiako bazkideei aukera ematen diete enpresa instalatzaile fidagarriekin, autoprodukziorako instalazio fotovoltaiko bat baldintza onenetan eskuratzeko. Horretarako, erosketa kolektiboak eremu geografiko berean bizi diren eta interesa duten ahalik eta Kooperatibako bazkide gehien elkartzen saiatzen dira, eta, prozedura garden baten bidez, Kooperatibak aukeratzen du bazkideek zer enpresa kontratatuko duten instalazioen muntaketa egiteko.\nNori daude zuzenduta erosketa kolektiboak?\nSom Energiaren egungo erosketa kolektiboen eredua baldintza hauek betetzen dituzten Kooperatibako bazkide diren pertsonei eta enpresa txikiei zuzenduta dago: berezko estalkia duen etxebizitza edo lokala izatea, edo gainerako jabekideen baimena izatea instalazioa egiteko, eta elektrizitate dezente kontsumitzea (hots, urtean 2.500 kWh baino gehiago).\nEstalki eguzkitsu bat behar da (orientazio ona eta itzalik ez), osasunerako arriskutsuak izan daitekeen materialik (esaterako, fibrozementua) ez duena.\nHalaber, gomendagarria da, epe ertain edo laburrean, estalkian obrak egiteko planik ez izatea, horrek erosketa kolektiboak barne hartzen duen instalazioa atzera dezake eta.\nPisu-bloke batean bizi bazara, zure eraikinean plaka fotovoltaikoak instalatzea bultza dezakezu. Ezingo duzu erosketa kolektiboetan parte hartu, baina, halere, prestatu dugun Pisu-blokeetan autoprodukzio kolektiboa ezartzeko gida praktikoa kontsulta dezakezu. Gidak autoprodukzio-modalitate hori hobeto ulertzen laguntzea du helburu, eta erabiltzeko edo egokitzeko prest dauden kontratuen zein beste dokumentuen ereduak barne hartzen ditu.\n“Giltza eskurako” eredua\nDena barne hartzen duten "giltza eskurako" proiektu bat da. Enpresa instalatzailea obra guztiaz arduratuko da: aurre-azterketatik hasita, obra amaitu arte. Zerbitzua bukatzean, instalazioa funtzionatzen hasteko prest egongo da. Som Energiak prozesu osoan zehar lagunduko du.Erosketan parte hartzen duten bazkideei zerbitzu ematen dien enpresa esleipendunak lan hauek egingo ditu:\nBisita teknikoa eta aholkularitza\nAukerako gehigarriak: bateriak, itzalak optimizatzeko gailuak, energia-neurgailuak, ibilgailu elektrikoak kargatzeko puntuak eta abar (kanpainaren arabera)\nDiru-laguntzen edota hobarien tramitazioa (kanpainaren arabera)\nErosketa kolektiboaren faseak\n1. Sorrera: Lurralde bakoitzeko bazkide-oinarriak,Tokiko Taldeen inguruan antolatuta, eredua dagokion errealitatera egokitzen du eta, Talde Teknikoaren laguntzarekin, erosketa kolektiboa egiteko antolatzen da, Talde Sustatzailea osatuz.\n2. Lehiaketa: Talde Sustatzaileak lehiaketa ireki bat antolatzen du, erosketan parte hartuko duten pertsonei zerbitzu emango dien ingeniaritza-enpresa edo enpresa instalatzailea aukeratzeko. Talde Sustatzaileak hautagaitza guztiak aztertzen ditu eta erosketa kolektiboan parte hartzen duten instalazioak aztertzeko, aholku emateko, obra egiteko, legalizatzeko eta instalazioak martxan jartzeko enpresa fidagarriena aukeratzen du.\nLehiaketara aurkezten diren enpresek, nahi izatekotan, beste enpresa instalatzaile batzuekin lankidetza-hitzarmenak sinatu ahal izango dituzte, agindutako instalazio guztiak berme osoarekin egiteko.\n3. Izen-emateak: Lehiaketa ebatzi eta emaitza Kooperatibaren blogean argitaratu ondoren, Kooperatibako bazkideek haien lurraldeko erosketa kolektiboan izena emateko epea hasten da, eskainitako instalazioen maximora iritsi arte.\nSom Energiaren erosketa kolektiboetan izena emateko, dagokion inskripzio-inprimakia bete behar da, kooperatibaren blogeko albistean eskuragarri dagoena. Parte-hartzaileen konpromisoa bermatzeko, 100 euro ordaindu behar dira erreserbatzat, inskripzioa formalizatu ahal izateko. Som Energiak kudeaketa-gastuetarako erabiliko ditu 100 euro (BEZ barne) horiek.\nAipatutako zenbatekoa inskribatutako pertsonaren bat arrazoi teknikoengatik (estalki desegokia, itzalak, orientazio txarra...) baztertzen denean baino ez dira itzuliko. Borondatez baja ematen badu (teknikoak ez diren bestelako arrazoiengatik), ez zaio zenbatekoa itzuliko. Kasu horretan, diru horretatik, enpresa instalatzaileari 75 euro emango zaizkio, aholkularitzaren eta bisita teknikoaren gastuak ordaintzeko, eta beste 25 euroak Som Energiaren kudeaketa-gastuak ordaintzeko erabiliko dira.\n4. Azterketa neurrira egitea: Enpresak aurretiko txosten pertsonalizatu bat egingo du eta, gero, bisita tekniko bat, proiektua in situ doitzeko eta zalantzak argitzeko.\n5. Obra egitea: Bisita teknikoa egin ondoren, parte hartzen duen bazkideak eta enpresa instalatzaileak giltza eskurako kontratua sinatu beharko dute hurrengo pausoak emateko. Kontuan hartu beharra dago, mota honetako instalazioak, oro har, errazak direla, eta bi eta bost egun artean irauten dutela.\nOrdainketak honela egingo dira:\nKontratuaren prezioaren % 50 (BEZa barne): bazkideak enpresarekin giltza eskurako kontratua sinatzen duenean.\nKontratuaren prezioaren % 40 (BEZa barne): Behin-behineko Onarpen Akta sinatzen denean.\nKontratuaren prezioaren % 10 (BEZa barne): enpresak bazkideari instalazioaren legalizazioa tramitatzeko behar duen dokumentazio guztia entregatzen dionean.\nEredu bakoitzaren azken prezioaz gain, erosketan parte hartzen duten lagunek beren gain hartuko dituzteobra-baimenetik eratorritako zergak eta tasak, behar izanez gero.\nAutoprodukziorako erosketa kolektiboen funtzionamenduaren gaineko xehetasunak Som Energiaren Erosketa Kolektiboen Baldintza Orokorretan aurkituko dituzu.\nKooperatibaren webguneko hurrengo atalean erosketa kolektiboak zein egoeratan dauden ikusiko duzu.\nBehean, Som Energiaren erosketa kolektiboei buruzko bideo baten bi bertsio ikus ditzakezue. Hiru familien esperientzia oinarri hartuta, ikusiko dugu zer diren erosketa kolektiboak, zer den autoprodukzioa eta zer abantaila dituzten autoprodukzioak eta gure erosketa kolektiboetan parte hartzeak.\nGure erosketa kolektiboak eta haietan parte hartzeak dituzten abantailak gainetik azalduta. Hiru familia berberak azaltzen dira, baina azalpen xehaturik gabe; batez ere, erosketa kolektiboen bidez plakak jartzeak dituen abantailak nabarmentzen dira.


Batxilergoko ikaslea al zara zure bidea bilatzen? ren ofizioak biharko industria ingeniaritza zuretzat dira!\nSeconde, Première edo Terminalean zaudela, MOOC honek jarduera-sektore zirraragarri oso bat deskubritzen dizu modu sinplean eta jostagarrian. Arakatu aukera ezezagunak eta betegarriak eta proiektatu zeure burua biharko ingeniaritza industrialean.\nZuzendaria, liburuzaina edo PsyEN irakaslea zara institutu batean? Hartu doako MOOC hau zure ikasleekin orientazio asteen barruan, izugarri eboluzionatu den eta oraindik eraldatuko den jarduera profesional sorta oso bat ezagutzeko eta ezagutzeko. lan merkatua.\nMOOC hau zuretzat ere bada, goi-mailako hezkuntzako ikaslea bazara, batxilergoa + 2 lizentziaduna, orientazio bila bazara eta, agian, industria ingeniaritzako karrerak ezagutzeko interesa edo jakin-mina baduzu.\nMOOC hau zuretzat egina dago! Zure buruari galdetzen diozu zeintzuk diren Masterra edo ingeniaritza eskola baten ondoren lanbide posibleak, zeintzuk diren espero diren gaitasunak eta ingeniaritza enpresa batean sartzeko aurrebaldintzak.\nMOOC honetan, ezagutu hurrengo urteetan indartsu garatuko diren ingeniaritza-lanbideak eta aprobetxatu behar diren bideei buruz profesional eta hezkuntza-adituen testigantzei.\nBiharko industria ingeniaritzako lanbideak ezagutuz 17ko abenduaren 2021aTranquillus\nREAD Sortu IRABAZLEAK Facebook iragarkiak ADVERTSUITE-rekin\nAtzeranzkoTrantsizio ekologikoan lanpostuak ezagutzea, enplegua sortzea\nSuivantUnibertsitatea, niretzat al da?\nErabili epe luzeko jarduera partziala beren hitzarmen kolektiboan oinarrituta